Podvlačenje crte - Kakva će biti startna pozicija "večitih" u narednoj evropskoj sezoni? - Sportske.net\nPodvlačenje crte - Kakva će biti startna pozicija "večitih" u narednoj evropskoj sezoni?\nZa Partizan i Crvenu zvezdu sezona u Evropi završena je na startu "proleća", a evo kako će izgledati startne pozicije "večitih" narednog leta.\nUrošević: "Nismo mogli od starta na sve ili ništa"Vazura: "Ostvarili smo cilj, bolji prošao dalje"Zdjelar razočaran, za jednom stvari posebno žaliOvako je Đukić objasnio Partizanovu inferiornost u revanšuRafalna paljba po Đukiću! (TVITOVI)\nVelike stvari napravili su Partizan i Crvena zvezda u Evropi tokom tekuće sezone i bez obzira na to što su beogradski "večiti" eliminisani već na startu nokaut faze Lige Evrope zaslužuju sve pohvale i punu podršku.\nPosle svih turobnih godina u kojima je samo Partizan uspevao da napravi iskorak na evropsku scenu dočekali smo da imamo dva predstavnika u eliminacijama Lige Evrope i ono što je urađeno u tekućoj sezoni sada treba pretvoriti u konstantu.\nMnogi su razočarani, ali treba biti realan i reći da je napravljen vanserijski uspeh koji će dodatno dobiti na značaju ukoliko na leto srpski predstavnici u Evropi uspešno prođu kroz kvalifikacija za Ligu šampiona i Ligu Evrope.\nBorba za šampionsku titulu se nastavlja za vikend, a videćemo ko će na kraju prigrabiti pehar i šansu da kroz kvalifikacije stigne do elitnog takmičenja, a ko će težom stazom ka Ligi Evrope.\nPartizan bi zbog boljeg koeficijenta bio u povoljnijoj poziciji od Crvene zvezda ali hajde da za trenutak zanemarimo priču o tome ko će biti šampion i pogledamo šta su "večiti" uradili dobrim rezultatima u Evropi ove sezone.\nOba kluba popravila su klupski koeficijent i nalaze se na značajno boljim pozicijama nego pre osam meseci i početka kvalifikacija za Ligu šampiona i Ligu Evrope.\nPartizan je dogurao do 78. pozicije na UEFA rang listi sa 17.000 bodova, a videćemo hoće li tu i ostati jer postoje klubovi koji su lošije rangirani a koji još učestvuju u evropskim takmičenjima.\nCrvena zvezda je drastično popravila svoju poziciju, od 195. kluba na UEFA rang listi dogurala je do 119. pozicije sa koeficijentom 10.750.\nSada je na "večitima" da dobro isplaniraju poteze u narednom prelaznom roku i da, bez obzira ko završi kao šampion, napadnu grupnu fazu Lige šampiona i Lige Evrope jer samo redovno učešće u evropskim takmičenjima garantuje bolje dane za naše najveće klubove.


27 Feb 2021 - 19:35 Vesti Link\nIako mnogi govore da je svako pojavljivanje u medijima dobar marketing, bojimo se da ovo ipak nije tako. Brzinom munje se proširila vest da je korejski Hyundai u problemima, jer postoji mogućnost da se baterija na električnim automobilima zapali. Navodno je u 15 slučajeva, verovatno zbog kratkog spoja u ćelijama, došlo do zapaljenja baterija. Reč je o električnim verzijama modela Kona i Ioniq.\nKako piše Autonet.hr, ovaj opoziv bi mogao da obuhvati 82 hiljade automobila, a na kojima bi Hyundai trebalo da zameni kompletne baterije. Ako znamo da su upravo baterije najskuplji deo električnih automobila, pogotovo ove klase, jasno je da je tu reč o izuzuetno velikom trošku.\nReč je o oko 900 miliona američkih dolara. Time bi ovo bio jedan od najskupljih opoziva u svetu automobilske industrije.\nAko znamo da većinu komponenti na automobilu ne proizvode sami proizvođači tih vozila, već brojni dobavljači, tu problemi dodatno rastu. Tako i Hyundaijev dobavljač, LG Energy Solutions tvrdi da oni ne nameravaju da učestvuju u trošku opoziva, s obzirom na da smatraju da su njihove baterije ispravne. Isto tako oni smatraju da je do greške došlo u procesu montiranja baterija u automobil, a što nije greška proizvođača baterija već samog proizvođača vozila.


Tanjug 12. aprila 2021. 14:47\nBEOGRAD – Pod sloganom „Kultura je pobednik“ u Beogradu će od 16. do 19. aprila biti održana manifestacija „Dani Beograda“, a za posetioce je pripremljen raznovrstan program koji će biti održan u skladu sa epidemiološkim merama zbog korona virusa.\nZamenik gradonačelnika Goran Vesić je rekao da su „Dani Beograda“ prilika da se podsetimo naše istorije, ali i svega onoga čemu stremimo kada je u pitanju Beograd.\n„Imamo izložbu posvećenu Momi Kaporu, Omaž Marku Popoviću koji je nedavno preminuo i koji je zaslužio da ga se sećamo jer da nije biilo njega mnogo toga ne bismo znali o Beogradskog tvrđavi, zatim priče o Jelisaveti Načić, prvoj ženi arhitekti u Srbiji, graditeljima Beograda, kafanama Beograda…“, naveo je Vesić.\nNajavio je da će u okviru „Dana Beograda“ biti otkriven spomenik despotu Stefanu Lazareviću i podsetio od ove godine Nagrada grada Beograda nosi ime despota Stefana Lazarevića.\n„Prvo ćemo dodeliti nagrade grada Beograda za 2019. godinu koje nismo mogli da dodelimo jer je prošlog aprila zbog korona virusa bilo vanredno stanje, a onda ćemo dodeliti nagrade grada Beograda – despot Stefan Lazarević za 2020. godinu“, rekao je Vesić i dodao da će svaki dobitnik nagrade dobiti statuu despota Stefana Lazarevića sa ugraviranim svojim imenom i u kojoj kategoriji je nagrađen, te da će tako biti i ubuduće.\nPonovio je da je deo programa izložba posvećena Momi Kaporu i najavio da će ove godine početi rekonstrukcija objekta u Karađorđevom parku koji će postati zadužbina Mome Kapora, te dodao je da je siguran da će taj posao biti završen do sledećeg marta, kada se slave „Momini dani“.\n„Na taj način dobijamo još jedan javni kulturni prostor, a na samo par stotina metara od mesta na kojem je Moma živeo“, rekao je Vesić i pozvao Beograđane da posete neki od programa „Dana Beograda“, uz pridržavanje epidemioloških mera.\nGradski sekretar za kulturu Ivan Karl podsetio je da je ovo 19. put da se održavaju „Dani Beograda“ i istakao da je program manifestacije primeren trenutku i merama koje su na snazi.\nGovoreći o programu manifestacije, između ostalog je naveo Omaž Marku Popoviću, izložbu „Pozdrav iz Beograda – Beograd na razglednicama“, izložbu posvećenu Momi Kaporu, program ispred spomenika Stefanu Nemanji…\n„Tradicionalno se otvaraju i vrata ustanova kulture, a ove godine akcenat je na Muzeju Grada Beograda, Konaku kneginje Ljubice, Muzeju Paje Jovanovića, Muzeju Jovana Cvijića, Spomen-muzeju Ive Andrića“, rekao je Karl.\nIzrazio je nadu da ćemo sledeće godine dočekati nove „Dane Beograda“ bez zaštitnih maski i sa još više manifestacija.\nU okviru „Dana Beograda“, na Sava premenadi će 18. aprila u 12 sati biti otvorena izložba fotografija o izgradnji Novog Beograda od strane omladinskih radnih akcija, koje su napravili tadašnji fotoreporteri agencije Tanjug.\n„Imao sam težak, izazovan zadatak, to je kao arheologija u fotografiji. Pregledao sam veliki broj fotografija, negativa Tanjugovih fotoreportera“, rekao je Kujundžić.\nDirektorka Zavoda za zaštitu spomenika kulture grada Beograda Olivera Vučković rekla je da će u okviru „Dana Beograda“ biće održano više javnih vođenja kroz Beograd, koja imaju zadatak da na potpuno drugačiji način prikažu sva mesta pored kojih svakodnevno prolazimo, a ne primećujemo ih ili ih primećujemo na drugi način.\n„Imaćemo čitav niz upečatljivih priča“, navela je ona i dodala da će posebna biti poseta Hramu Svetog Save i spomeniku Stefanu Nemanji, gde će moći da se čuju priče o njemu, istoriji Srbije i srpskog naroda.\nDirektorka Istorijskog muzeja Srbije Dušica Bojić rekla je da je ta republička ustanova prvi put deo manifestacije i da će se publici predstaviti odabirom brojnih razglednica na kojima je prikazan društveni, kulturni i politički život glavnog grada. Dodala je da će izložba „Pozdrav iz Beograda – Beograd na razglednicama“ biti na otvorenom, na Trgu republike i da će biti otvorena u petak, 16. aprila, u 14 sati.\nDirektorka Biblioteke grada Beograda Jasmina Ninkov kaže da je ta ustanova priredila izložbu u saradnji sa Zadužbinom Moma Kapor o tom našem velikanu, te da je već postavljena ispred zgrade Biblioteke grada Beograda u Knez Mihailovoj ulici.\nNavela je da se izložba formalno otvara sledeće subote u 12 sati i da će na njoj posetioci moći da se upoznaju sa likom i delom stvaraoca koji je mnogo pisao o Beogradu.


"Sandej tajms" o navodnom planu za likvidaciju ruskog lidera\nSpreman atentat na Putina?\nLONDON (Tanjug) - Britanski Skotland jard je otkrio i sprečio "pripremu ubistva ruskog predsednika Vladimira Putina", tvrdi u jučerašnjem broju londonski "Sandej tajms".\nZavera koju je predvodio jedan aktivni major bivšeg KGB, a sada nove ruske službe bezbednosti FSB, otkrivena je u Londonu pre deset dana. Pre sedam dana su taj major i još jedan ruski državljanin uhapšeni i posle pet dana su pušteni iz pritvora, ali se moraju vratiti u Moskvu, piše nedeljnik.\nPortparol londonske policije je saopštio da su pripadnici antiterorističkih snaga 12. oktobra uhapsili dve osobe. On, međutim, nije hteo da precizira za šta su uhapšeni bili osumnjičeni, već je samo potvrdio da su Rusi u petak pušteni i da su se vratili u domovinu.\nAleksandar Litvinenko, koji ima politički azil u Britaniji, optužio je ranije svoje bivše šefove u službi bezbednosti da stoje iza niza otmica, iznuđivanja i ubistava, kao i iza serije eksplozija u kojima je 1999. ubijeno više od 300 ljudi. Ruske vlasti su eksplozije pripisivale čečenskim teroristima. Litvinenko je 2002, u odsustvu, u Rusiji proglašen krivim za zloupotrebu službenog položaja i krađu eksploziva.\nPrema navodnom planu zaverenika, Putin je trebalo da bude ubijen na nekom od njegovih putovanja po inostranstvu. Neposredni izvršioci atentata, u organizaciji majora službe bezbednosti, trebalo je da budu Čečeni, a finansiranje je navodno trebalo da obezbedi Boris Berezovski, odbegli ruski milijarder koji je nedavno dobio politički azil u Britaniji.\nPlano o atentatu na Putina je Skotland jardu otkrio bivši ruski obaveštajac Aleksandar Litvinenko, koji je pre tri godine "pobegao od Putina" u Veliku Britaniju. Litvinenko je rekao Skotland jardu da mu se u Londonu telefonom javio jedan bivši kolega iz KGB i tražio od njega pomoć za organizaciju atentata na Putina. On i Berezovski su, prema "Sandej tajmsu", odmah posumnjali da bi moglo biti reči o "nameštaljki" i zato su odmah sve prijavili policiji.\nBritanska kontraobaveštajna služba MI-5 je saopštila da sa celim slučajem nema nikakve veze i da je sve u nadležnosti policije.


Milijev advokat otkrio istinu o sporu između njega i Cece: Evo oko čega je nastao problem - Akter.ba\nMilijev advokat otkrio istinu o sporu između njega i Cece: Evo oko čega je nastao problem\nOtkako je pjevačica Svetlana Ceca Ražnatović prešla u žiri “Zvezda Granda”, o tome ne prestaje da se priča.\nNajviše pažnje je privukla njena izjava u prvoj emisiji u kojoj je otkrila da se sudi sa kolegom iz žirija, kompozitorom Aleksandrom Milićem Milijem.\nMogle su se čuti razne priče i nagađanja o tome oko čega se zapravo sude, a sada se oglasio Milijev advokat Milan Jakšić i otkrio istinu o svemu.\nKako je Jakšić napisao u saopštenju, Mili je u periodu od 2004. do 2013. godine u Cecine projekte uložio blizu 2.000.000 evra. U pitanju su projekti koji obuhvataju proizvodnju i izdavanje fonograma sa sedam izdanja i koncerte na Ušću, a sve to je finansiralo Milijevo društvo “Miligram music”.\nKako dalje ističe advokat, sve to su zakonski uslovi za sticanje svojstva proizvođača fonograma, te se stoga Milić smatra vlasnikom tih fonograma i kao takav se i registrovao kod organizacije koja je nadležna za proizvođače fonograma.\n– U skladu sa ugovorom potpisanim između mog klijenta i “Ceca Music”, moj klijent imao je obavezu da proizvede fonograme i plati sve troškove proizvodnje i izdavanja fonograma dok je svaki od ugovarača ostvarivao pravo na 50 odsto ostvarenog prihoda od izdavaštva. Tokom saradnje moj klijent je po tom osnovu isplatio oko 800.000 evra privrednom društvu “Ceca Music”, za šta takođe postoji uredna dokumentacija koja je na raspolaganju – istakao je advokat Jakšić u zvaničnom saopštenju za medije.\n– Problem se pojavio kada je društvo “Ceca music”, bez saglasnosti mog klijenta (kao proizvođača fonograma na sedam izdanja i kao autora na preko 1300 video zapisa koji se nalaze na youtube kanalu Svetlana Ceca Raznatović i na digitalnim platformama) počelo da eksploatiše fonograme i autorska djela mog klijenta na youtube kanalu Svetlana Ceca Raznatović i na digitalnim platformama. Po izveštaju koji je dao sam provajder društva “Ceca Music” to društvo je na ovaj način prihodovalo nekoliko stotina hiljada evra. I pored činjenice što je moj klijent privrednom društvu “Ceca music” uredno islatio 50 odsto ostvarenog prihoda, društvo “Ceca music” uporno odbija da isplati nadoknadu mom klijentu koja mu pripada od eksploatacije koju godinama vrši na youtube kanalu Svetlana Ceca Raznatovic i digitalnim platformama, pri čemu za istu eksploataciju ne postoji pravni osnov niti saglasnost mog klijenta – dodao je on dalje.\nNa kraju je istakao da je njegov klijent uredno ispoštovao svoj dio dogovora, dok je društvo “Ceca music” oštetilo njegovog klijenta za ozbiljan novčani iznos, a zatim bez ikakvog osnova podnijelo tužbu protiv njerga.\n-U više navrata pokušali smo da na miran i civilizovan način riješimo postojeći problem, ali i pored svih napora u tome nismo uspjeli. Nadam se da će razum ipak prevladati i da će dugogodišnji uspješni saradnici doći do dogovora, koji je jedino pravo rješenje – zaključio je Milan Jakšić u saopštenju.\nPročitajte više: Od malog cvetka do srpske majke: Zašto je izostavljen dio života s Harom Samardžićem?\nCECU I BOGDANA OČEKUJE KRIZA, LUKAS MJENJA ZANIMANJE?\nKarleuša će zaraditi stotine hiljada eura u Zvezdama granda\nOd malog cvetka do srpske majke: Zašto je izostavljen dio života s Harom Samardžićem?\nSadik Hasanović finalista Zvezda Granda na meti medija iz Srbije\nIsak Šabanović nakon finala: Ovo je bio veliki stres za mene\nMahir Mulalić: Sinoć suze radosnice, a prije samo tri mjeseca svijet mu se preokrenuo\nĐorđe David O BOSANCU: ”Mator je, POKVAREN I NAMAZAN”


Izvod iz lista nepokretnosti izdat od javnih beležnika ima istu pravnu snagu kao i list koji izdaje Republički geodetski zavod - Ozon Media\nSastanku koji je juče održan u Vladi Srbije pored predstavnika dva ministarstva, prisustvovali su i predstavnici Republičkog geodetskog zavoda, Javnobeležničke komore Srbije, Kabineta predsednice Vlade i Nacionalne alijanse za lokalni ekonomski razvoj. Izvodi koji su, od strane javnih beležnika, izdavani u prethodnom periodu imaju dokaznu stranu javne isprave.\nVlada Srbije je kroz postupak digitalizacije omogućila da se svi podaci o nepokretnosti mogu dobiti elektronskim putem od strane državnih organa, koji se čine javno dostupnim preko sajta RGZ.\nDržavni organi su preko servisne magistrale povezani i po službenoj dužnosti pribavljaju sve podatke iz službenih evidencija. S druge strane građani ako žele da provere status svoje nepokretnosti to mogu vrlo lako da učine preko interneta jer su sve digitalne mogućnosti obezbeđene i nema potrebe da troše svoje vreme i odlaze u Službe za katastar nepokretnosti.\nU cilju dodatnih ušteda vremena i troškova, od juna 2020. godine osim RGZ-a i javni beležnici i geodetske organizacije izdaju list nepokretnosti. Izvod iz lista nepokretnosti može se preuzeti kod javnog beležnika besplatno u elektronskom formatu ili kao odštampani primerak izvoda u papiru po ceni od 540 dinara.\nUvođenjem jednošalterskog sistema omogućen je upis prava svojine preko javnih beležnika, tako da za isprave nastale posle jula 2018 godine stranke više nemaju obavezu da odlaze na šaltere drugih organa kako bi podnele zahtev za upis u katastar, prijavile porez ili pribavile izvod iz lista nepokretnosti.


Zvezda - Nema odlaganja izbora! - Sportske.net\nZvezda - Nema odlaganja izbora!\nOdlazeći predsednik fudbalskog kluba Crvena zvezda Svetozar Mijailović poručio je da odlaganja izbora neće biti iako se nekoliko sati pre roka za podnošenje kandidature niko nije prijavio za učešće u izbornoj trci.\nZvezda - Kokeza traži odlaganje izbora!Vreme ističe, hoće li se iko kandidovati na Zvezdinim izborima?Kad može Partizan, što ne bi i Zvezda...Zvezda - Borba za evro-licencu, izbori po proceduri!Ćurčić pozvao Kataija\nNajavljeni predsednički izbori u fudbalskom klubu Crvena zvezda ipak neće biti odloženi ali će po svoj prilici propasti zbog činjenice da se niko nije kandidovao za mesto prvog čoveka kluba iz Ljutice Bogdana.\nU ponoć ističe rok za kandidaturu a kako nema izgleda da će neko ući u trku za predsedničku fotelju spekulisalo se da će izbori biti odloženi.\n"S obzirom na informacije koje su objavili neki mediji da će večeras Upravni odbor odložiti izbore za predsednika Crvene zvezde, mogu da kažem da su te informacije netačne" rekao je večeras odlazeći predsednik Svetozar Mijailović.\nTo znači da će izbori propasti jer odsustvo kandidata za predsednika znači ostanak na trenutnoj poziciji, što znači da će aktuelno rukovodstvo ostati na svojim pozicijama do novog raspisivanja izbora.\n"Upravni odbor je više puta u prethodnom periodu zauzimao stav da čvrsto stoji iza propisane izborne procedure i ne postoji nijedan razlog za odlaganje izbora" dodao je Mijailović.\nPrethodnih nedelja mnogo se pričalo o tome kako izbori dolaze u jošem momentu za Crvenu zvezdu jer ekipa beleži sjajne rezultate a rukovodstvo vodi bitku za evro-licencu koja ponovo visi o koncu klubu sa stadiona "Rajko Mitić".


MVPBiH - Brkić na radnoj večeri s državnim sekretarom za EU Kraljevine Španije @ StartBiH.ba\nZamjenik ministrice inostranih poslova BiH Josip Brkić sinoć je priredio radnu večeru državnom tajniku za EU Kraljevine Španije Huanu Gonzalez-Barbu Peru koji se nalazi u trodnevnoj posjeti Bosni i Hercegovini.\nSugovornici su izrazili zadovoljstvo trenutnim stanjem bilateralnih odnosa između BiH i Kraljevine Španije te istakli da su dvije države primjer pravih prijateljskih odnosa. Zamjenik Brkić je istakao da je Španije uvijek imala balansiran pristup problemima u BiH te da nikada nije izražavala naklonost ka bilo kojoj od strana, ali je uvijek bila spremna da pomogne BiH u svim aspektima u kojima je to bilo potrebno.\nDržavni sekretar Pera je sagovornika informirao da je izuzetno zadovoljan s dosadašnjim tokom posjete i aktivnostima koje je realizirao. Istakao je da je Španija opredijeljena za daljnju pomoć našoj zemlji u svim oblastima, a posebno kada su u pitanju evropske i evroatlantske integracije. Sekretar Pera je pozvao zamjenika Brkića da zvanično posjeti Kraljevinu Španiju s ciljem intenziviranja i proširivanja dosadašnje uspješne saradnje, saopćeno je iz Kancelarije za odnose s javnošću MVPBiH.


Zaključak nije objavljen na veb-sajtu Vlade, niti je do danas iko zvanično saopštio da je usvojen.\n“Obaveštenja o preduzetim zdravstvenim merama i drugim informacijama koje se odnose na lečenje bolesti COVID- 19 izazvane virusom SARS- CoV-2, data javnosti od strane neovlašćenih lica, ne mogu se smatrati tačnim i proverenim, uz mogućnost primene propisa koji se odnose na odgovornost i pravne posledice za širenje dezinformacija u periodu vanrednog stanja”, navodi se u zaključku Vlade.\nU zaključku Vlade se, inače, navodi da je za obaveštavanje javnosti o stanju i posledicama zaraze zadužen isključivo Krizni štab za suzbijanje zarazne bolesti COVID-19, na čijem je čelu predsednica Vlade. Sva obaveštenja javnosti daje predsednica Vlade ili lica koja ovlasti Krizni štab, navodi se.\nPrema Vladinoj odluci, gradonačelnici, predsednici opština i lokalni štabovi za vanredne situacije zadužuju se da sve informacije u vezi stanja i posledica zarazne bolesti COVID-19 izazvane virusom SARS-CoV-2 na svojim teritorijama “usmeravaju isključivo” ka Vladinom Kriznom štabu, koji će “obezbediti da se izvrše neophodne provere u preduzmu odgovarajuiće mere na pravovremenom i tačnom informisanju javnosti”.\nUpišite tekst * one × = 4


"U vezi sa vama" – srpska reklama decenije “U vezi sa vama” – srpska reklama decenije – Personal magazin\nMarketing & PRTelekomunikacije\n“U vezi sa vama” – srpska reklama decenije\nNa jubilarnoj desetoj „Noći reklamoždera“ za najpopularniju reklamu decenije u Srbiji proglašena je reklama kompanije Telekom Srbija – „U vezi sa vama“. „Dobra reklama je oduvek bila važan segment korporativne…\nNa jubilarnoj desetoj „Noći reklamoždera“ za najpopularniju reklamu decenije u Srbiji proglašena je reklama kompanije Telekom Srbija – „U vezi sa vama“.\n„Dobra reklama je oduvek bila važan segment korporativne kulture Telekoma Srbija” izjavila je tom prilikom Milica Amidžić, direktor PR Sektora Telekoma Srbija i zahvalila se svima onima koji su, glasavši za spot „U vezi sa vama“to prepoznali. Ona se zahvalila agenciji „Profile“ i reditelju Miši Terziću, čija je kreativna vizija doprinela da poruka iz reklame dopre do gledalaca.\nTokom manifestacije „Noć reklamoždera“ predstavljeno je više od 500 reklama po izboru vlasnika najveće globalne fondacije reklamnih spotova Sinematik, Žan Mari Bursijo. Posetioci su bili u prilici da vide najzabavnije i najzanimljivije i reklame iz dvadesetcetiri zemlje sveta.\nPosle decenije održavanja ove manifestacije u Beogradu, naša prestonica je konačno postala grad „Broj 1“ po posećenosti „Noći reklamoždera“ . Tako je Beograd „pehar“ preuzeo od Pariza, u kojem je ovaj spektakl i zaživeo.\n“U vezi sa vama” – srpska reklama decenije was last modified: December 7th, 2009 by Redakcija\nDo 2020. godine Internet će stvoriti oko 17.000 novih biznis modela\nDOF – Konferencija korisnika digitalnog ortofotoa


Novogodišnji poklon: Zvezda srušila prvaka Evrope! - ebart\nNovogodišnji poklon: Zvezda srušila prvaka Evrope!\nKošarkaši Crvene zvezde okončali su godinu punu velikih rezultata čudesnom pobedom protiv prvaka Evrope!\nEkipa Dejana Radonjića je odigrala još jedan fantastičan meč i pobedila je pred više od 18.000 navijača u Kombank areni CSKA u 15. kolu Evrolige rezultatom 78:67\nOd početka do kraja utakmice Zvezda je u potpunosti nadigrala ubedljivo najjači tim Evrope koji nijednom nije vodio. U istom ritmu u kojem je srušila Real Madrid i Makabi, Zvezda je otvorila duel sa CSKA i do kraja je uspela da odbije sve nalete gostiju.\nKoliko je Zvezda od starta igrala dobro pokazuje i podatak da je Dimitris Itudis već posle četiri minuta promenio kompletnu petorku. Počelo je sa 13:0, posle 10 minuta je bilo 27:14, pa su velike zvezde poput Teodosića, De Koloa, Hajnsa i ostalih igrača CSKA delovale pogubljeno u pojedinim trenucima pokušavajući da isprate ritam crveno-belih.\nCSKA je u nekoliko navrata pokušao da se vrati u meč, ali Zvezda je imala odgovor za sve i na kraju je ostvarila najveću pobedu od kada je na klupi trener Dejan Radonjić.\nOgnjen Kuzmić odigrao je briljantno, posebno je bio dobar u drugom poluvremenu kada je bilo najpotrebnije, a završio je sa 16 poena i 10 skokova. Dženkins ga je pratio sa 11 poena (sve u prvom delu), 3 skoka, 6 asistencija i neverovatnih 6 ukradenih lopti.\nSimonović je dodao 14 poena i 3 skoka, a Volters se probudio u poslednjoj deonici i prelomio je meč sa 9 poena, 2 skoka i 1 asistencijom. Nemanja Dangubić je dodao 7, a Jović 6 poena i 5 skokova. Kod gostiju Voroncevič je bio sjajan sa 21 poenom i 5-9 za tri, a Džekson je imao 10 poena i 8 asistencija.\nIpak, Zvezda je uspela da zaustavi Teodosića (6 poena i 4 asistencije), kao i De Koloa (6 poena i 2 skoka).\nZvezda na pola sezone u Evroligi ima fantastičnih 7-8, dok je CSKA na čelu tabele pretrpeo tek treći poraz u sezoni.\nZvezda je nošena fantastičnim navijačnjem pune Kombank arene počela veoma agresivno, pa je i CSKA u prvih 120 sekundi delovao kao neki prethodni Zvezdini rivali.\nTajm-aut Itudisa na 6:0. Luka Mitrović je otvorio poenima preko Hrijape, a potom su poentirali Jović i Dangubić. Posle tajm-auta Zvezda je nastavila da blista, a trojku za 9:0 pogodio je Dženkins.\nUsledila je nova kontra i koš Dangubića za 11:0, a posle četiri minuta Itudis je napravio atipičan potez i zamenio celu petorku, a CSKA je poentirao tek posle pet! minuta kada je trojku za 13:3 ubacio Teodosić.\nVeoma raspoloženi Dangubić ubacio je trojku iz ćoška za 16:3, a CSKA je do poena došao preko Hajnsa pod košem - 16:7. Nije se međutim Zvezda pokolebala i nastavila je da gazi rivala.\nSimonović je ubacio trojku iz prvog šuta za 23:9, a na drugoj strani je uzvratio Voroncevič za 25:14. Posle prvih deset minuta Zvezda je vodila sa 27:14, a utisak je da je prednost mogla da bude čak i ubedljivija.\nIpak, na samom startu drugoe deonice CSKA je pokazao svoju snagu. Za 80 sekundi ruski tim napravio je seriju 6-0, pa je Radonjić reagovao taj-autom.\nTeodosić je ubacio trojku preko ruke Lazića za 31:27, a onda je važne poene postigao Gudurić u kontri - 34:27. Nisu crveno-beli popuštali iako su gosti zaigrali u punom kapacitetu.\nGudurić je iznudio nekoliko faulova, odbrana je bila na nivou, pa je Zvezda uspevala da održi kakvu-takvu prednost. U 17. minutu je bilo 38:30, a onda je publika pozdravila i jedan napad Moskovljana koji je istekao bez pravog rešenja.\nPosle nešto mirnijeg perioda u finišu prvog dela Zvezda je ponovo dodala gas. Odbrana je naterala Moskovljane na nekoliko izgubljenih lopti, pa je posle poena Dženkinsa u 19. minutu bilo 46:32. Džekson je smanjio na 46:34, a Čerls Dženkins je sa linije slobodnih bacanja zaokružio neverovatno poluvreme Zvezde - 48:34.\nDženkins je ubacio 11, Dangubić i Simonović po 7, a Kuzmić 6 poena u prvih 20 minuta.


Veliki napredak u krivičnom procesuiranju nasilja | MINA\nNaslovnica Crna Gora Veliki napredak u krivičnom procesuiranju nasilja\nVeliki napredak u krivičnom procesuiranju nasilja\nPodgorica, (MINA) – U Crnoj Gori u posljednih 15 godina ostvaren je veliki napredak u pravnom i krivičnom procesuiranju predmeta koji se odnose na nasilje prema ženama, kazao je specijalista sudske medicine, Nemanja Radojević.\nOn je kazao da je osobitost crnogorskog društva, u smislu izrazito patrijarhalnog odnosa, jedan od elemenata koji incidencu porodičnog nasilja i dalje drže na visokom nivou.\n„U Crnoj Gori u posljednjih deset ili 15 godina ostvaren je veliki napredak u pravno-krivičnom procesuiranju tih predmeta, sa izuzetnom senzibilnošću policije, tužilaštva i sudova prema takvim problemmima“, rekao je Radojević u Institutu za javno zdravlje (IJZ), povodom Međunarodnog dana borbe protiv nasilja nad ženama.\nKako je dodao, on je kroz svakodnevna vještaćenja uvidio da se primjenjuju standardi koji su na najvećem evropskom, ali i svjetskom nivou.\nDoktorica Vilnerina Ramčilović iz IJZ kazala je da je edukacija koju je ta zdravstvena institucija organizovala povodom Međunarodnog dana borbe protiv nasilja u porodici namijenjena pružaocima zdravstvenih usluga kako bi se informisali o obavezi prijavljivanja slučajeva nasilja u porodici i adekvatnom dokumentovanju posljedica nasilja.\nOna je istakla da je medicinska dokumentacija veoma važna u sudskim procesima za dokazivanje nasilja.\nDirektorica SOS telefona u Podgorici, Biljana Zeković, kazala je da je izuzetno važno da zdravstveni radnici budu senzibilisani, obučeni, steknu iskustva i znanja da prepozaju nasilje.\nPrema njenim riječima, dosadašnja praksa pokazala je da su sudski predmeti koji se odnose na nasilje nad ženama teško dokazivi, upravo zbog nedostatka materijalnih dokaza.\nKako je dodala, zdravstveni radnici moraju da znaju koje su njihove obaveze kada su u pitanju zakoni, prijavljivanje nasilja, na koji način to čine, a da ne povrijede integritet same žrtve nasilje.\nZeković je istakla da je veoma važno da oni poznaju pravila i procedure.\n„Država je krajem prošle godine odgovorila na te potrebe, samim tim što je Ministarstvo zdravlja jedno od potpisnika različitih protokola i procedura koje se tiču nasilja nad ženama, djecom i nasilja u porodici“, rekla je Zeković.\nEdukacija koje je organizovana, pojasnila je, važna je i da bi se konačno razriješile dileme da li ljekar ima pravo, odnosno da li krši ljekarsku etiku kada prijavi slučaj nasilja u porodici, kome treba da prijave nasilje, da li samo policiji, centrima za sociljni rad.\nPrema riječima Zeković, dilema je i kome je sve ljekar dužan da obezbijedi zdravstvene podatke vezane za žrtvu nasilja.\n„Izuteno je značajno kako da opiše povrede. Sa tim u vezi ljekari će biti upoznati sa jednom vrlo jasnom skicom, gdje se upisuju svi podaci“, navela je Zeković.


Faktor | Dodik prijeti: Ako Evropska unija uvede sankcije RS-u, onda smo spremni da...\nDodik prijeti: Ako Evropska unija uvede sankcije RS-u, onda smo spremni da...\n21.02.2022. / 17:46\nSNSD insistira na primjeni Ustava i nećemo prihvatiti nijednu vrstu sankcionisanja ako do toga dođe, te odbacujemo površne zaključke koje je donio Evropski parlament, rekao je lider SNSD-a Milorad Dodik nakon današnje sjednice Predsjedništva ove stranke održane u Banjoj Luci.\n- Mi to nećemo prihvatiti, nastavit ćemo da insistiramo na Ustavu BiH. Smatramo da nema nijedan razlog da o tome raspravlja Vijeće Evrope - rekao je Dodik i zaprijetio:\n- Ukoliko bude sankcionisanja Republike Srpske, onda Republika Srpska kroz odlučivanja na nivou Bosne i Hercegovine neće dati saglasnost ni za jedan razvojni projekat u Federaciji i ako žele da zaustave čitavu Bosnu i Hercegovinu onda im to stoji na raspolaganju.\nOn je naveo da je SNSD za razgovor o svih 14 prioriteta Evropske komisije, te da se neće više raditi na pitanjima koja idu selektivno. Dodik je naveo da politika SNSD ostaje veoma čista i jasna, Republika Srpska će dati svoj doprinos onako kako je Narodna skupština rekla.\nIstakao je i da je politička i sigurnosna situacija u Republici Srpskoj stabilna, da ne postoje elementi koji to ugrožavaju, te da je propaganda koja je vršena u funkciji destabilizacije sigurnosne situacije apsolutno promašena.\n- Danas niko više ne govori u ratu u Bosni i Hercegovini što je bila dominantna tema mnogih medija i tzv. analitičara pa čak i predstavnika pojedinih političkih stranaka. Danas je to nestalo s dnevnog reda i opet smo na pitanjima vezanim sa situacijom u BiH - rekao je Dodik.\nOn je naveo da situaciju u BiH treba rješavati u okviru priprema za izbore koji su vezani za Izborni zakon, ističući da je Predsjedništvo SNSD-a razumjelo zaključke HNS-a.\nDodik je istakao da predstavnici hrvatskog naroda u BiH traže da se ispoštuje ono što je važno za svaki narod, a to je da se u potpunosti uvaži konstitutivnost i pravo naroda da bira svoje predstavnike.\n- Mi ne razumijemo zašto Bošnjaci ne dozvoljavaju da narodi u BiH imaju ta prava i zašto žele da biraju političke predstavnike drugih naroda. Mi ne vidimo da je taj politički koncept stabilan i da daje dugoročnu stabilnost BiH, već viidmo bolesnu političku ambiciju muslimanskih političara koji hoće da naprave državu za sebe. Mi u SNSD-u smatramo da je na snazi snažno jačanje muslimanskog nacionalizma koji je u funkciji stvaranja isključivo države za sebe - rekao je Dodik i poručio da je to neprihvatljivo.\nMilorad Dodikpredsjednik SNSDEvropski parlamentsankcije\nMoguće značajnije ublažavanje epidemioloških mjera u Federaciji BiH


Gasovod u Sredozemlju konkurent Severnom toku - Svet - Dnevni list Danas\nPočetna » Svet » Gasovod u Sredozemlju konkurent Severnom toku\nEU i tri države-članice postigle sporazum\nGasovod u Sredozemlju konkurent Severnom toku\nGasovod Ist Med (Istočno Sredozemlje) dug 2.200 kilometara bi povezivao Izrael i gasna polja u blizini kiparske obale s Grčkom i Italijom. Planira se da stupi u funkciju 2025.\nEvropska unija i njene tri države-članice podržale su plan da Izrael smanji zavisnost Evrope od Rusije kada je reč o snabdevanju gasom.\n1Piše: M. K. 04. aprila 2017. 19.28\nFoto: EPA / PAVLO PALAMARCHUK\nNa sastanku u Tel Avivu u ponedeljak Evropska komisija i ministri iz Kipra, Grčke i Italije potpisali su sporazum da se izgradi novi gasovod od Izraela do Evrope. Gasovod Ist Med (Istočno Sredozemlje) dug 2.200 kilometara bi povezivao Izrael i gasna polja u blizini kiparske obale s Grčkom i Italijom. Planira se da proradi 2025. i da ima kapacitet od 16 milijardi kubnih metara gasa godišnje.\nGovoreći u Tel Avivu u ponedeljak, komesar EU za energetiku Migel Arias Kanete kritikovao je konkurentski ruski projekat Severni tok 2. „Severni tok je gasovod koji ničim ne doprinosi sigurnom snabdevanju EU“, rekao je Kanete. On je dodao da je strategija Komisije da „unese raznolikost među izvorima, rutama i snabdevačima“ i nagovestio da je Izrael bezbedniji partner od Rusije, koja koristi gas da ucenjuje susedne zemlje. „Kipar i Izrael su veoma pouzdani partneri“, rekao je Kanete. Budući da se Severni tok 2 ne dopada baltičkim, centralnoevropskim i nordijskim državama, Kanete je dodao da je izraelski projekat „gasovod koji ujedinjuje i koji će imati punu podršku svih država-članica Evropske unije“.\nIzraelski ministar za energetiku Juval Stajnic je rekao da su američke investicione banke, kao što su Goldman saks i JP Morgan, vrlo uzbuđene zbog projekta od šest milijardi evra nakon što su saznale da u njemu učestvuje i Komisija. „Kada su čuli da iza toga stoji evropski komesar za energetiku i da je spreman da pruži neki oblik pomoći, to je bilo veoma korisno“, rekao je Stajnic. Prema njegovim rečima, dosadašnja količina gasa koja je iskopana za izvoz, odnosno više od 500 milijardi metara kubnih, predstavlja „samo vrh ledenog brega“.\nKarlo Kalenda, italijanski ministar za ekonomski razvoj, rekao je da će na samitu na Siciliji u maju Rim za gasovod tražiti podršku G7 kluba bogatih nacija, koji uključuje Kanadu, Japan i SAD. Kiparski ministar energetike Jorgos Lakotripis je rekao da će projekat pokazati potencijal regiona da bude alternativni snabdevač EU. Mnogo veći gasovod Severni tok 2 osmišljen je tako da od 2020. godišnje transportuje u Nemačku 55 milijardi metara kubnih, čime bi gas bio koncentrisan u rukama Rusije i Nemačke. Međutim, u vezi s njim se postavljaju otvorena pitanja da li bi se zakoni EU primenjivali kada je reč o njegovom pomorskom delu, a tu su i žalbe poljskog regulatora za energetiku. Rusija je, međutim, već počela da kupuje delove za izgradnju gasovoda. Gasovod Ist Med će prolaziti kroz kiparske vode da bi se izbegle pomorske zone zbog kojih se Kipar spori s Turskom, kao i turski severni deo Kipra.\nMeđutim, saradnja EU i Izraela nosi sa sobom druge političke rizike, piše EUObzerver. Prema izraelskom listu Harec, izaslanik EU u Izraelu žestoko je prošle nedelje kritikovao način na koji Izrael tretira Palestince. On je rekao da se izraelski nalozi za iseljenje na Zapadnoj obali smatraju „prisilnim transferima“ koji predstavljaju kršenje „obaveza“ koje Izrael kao „okupatorska sila“ ima prema Ženevskoj konvenciji. Ambasador Lars Faborg Andersen je na sastanku sa glavnim zvaničnikom izraelskog Ministarstva spoljnih poslova pročitao saopštenje EU, koje su odobrile svih 28 država-članica u Političkom i bezbednosnom komitetu bloka. Evropska služba za spoljne poslove je planirala da održi samit sa Izraelom u februaru u cilju unapređenja odnosa, ali su planovi otkazani nakon intenziviranja širenja izraelskih naselja.\nGASOVOD do granice kaže:\n05. aprila 2017. u 00.10\nSrbija treba da izgradi gasovode do pravoslavnih suseda , a ne da zavisimo od Hrvatske i Mađarske !!


Kožul: Bežanje od odgovornosti je ključni problem koji dovodi do lažnih vesti - Dijalog.net\nNaslovna Politika Kožul: Bežanje od odgovornosti je ključni problem koji dovodi do lažnih vesti\nKožul: Bežanje od odgovornosti je ključni problem koji dovodi do lažnih vesti\nBeograd, 7. maj 2019. – Svrha lažnih vesti je da se obesmisli svaka vrsta vesti, kako primalac informacije ne bi više znao da razlikuje laž od istine, izjavio je FoNetu novinar Dejan Kožul i ocenio da je zbog toga javnost podložnija manipulaciji.\nOn je, u okviru serijala Press Extra, ukazao da su u Srbiji na čelu pojedinci koji nisu svesni da će doći trenutak kada će “balon njihovih laži” pući i direktno pasti njima na glavu.\nJako je teško izdvojiti upečatljivu laž kada su one deo svakodnevnice, ali je Kožul, kao primer, ipak pomenuo izjavu predsednika Srbije Aleksandra Vučića o "njegovoj" ideji razgraničenja Kosova.\nVučić je posle samita lidera Zapadnog Balkana u Berlinu rekao da "njegova" ideja o razgraničenju nije prihvaćena, što ne bi bilo sporno da ta ideja nije prikazana kao da potiče od predsednika Srbije.\nPrema njegovim rečima, tu ideju je zagovarao pre svega Dobrica Ćosić, a posle toga i Zoran Đinđić, da bi potom opet bila pokrenuta za vreme vladavine Vučića.\nKožul smatra da je razgraničenje ponovo postalo aktuelno, ne zato što su neki "pametni umovi" smislili neko sjajno rešenje, nego zato što ovdašnja vlast ne zna na koji način da reši pitanje Kosova.\nKako je objasnio, zato Vučić tu ideju danas predstavlja kaonajbolje rešenje, pa samim tim i kao svoje.\nU Srbiji ne postoji javnost koja je medijski pismena, napominje Kožul, jer nije razvijena svest o tome koliko je važno da se još od malih nogu razvija kritičko sagledavanje stvarnosti.\nS druge strane, on je upozorio da manjina, koja kritički razmišlja i usudi se da digne glas, često bude targetirana kao izdajnička ili kao neko ko ne želi dobro sopstvenom narodu i državi.\nKožul ističe da je odgovornost novinara za pisanu i izgovorenu reč velika, ali konstatuje da se o tome, nažalost, uopšte ne vodi računa.\nManipulisanjem informacijama, prema njegovom mišljenju, novinar radi najgoru moguću stvar i za medije i za javni interes.\nZa Kožula je u borbi protiv lažnih vesti ključno podizanje svesti građana i samih novinara.\nPrema njegovoj oceni, to je prvenstveno posao novinarskih udruženja i sindikata, jer se od države ne može očekivati da kaže šta je lažno i loše.\n"A sami novinari bi trebalo da shvate šta je njihova odgovornost u onome šta su napisali ili izrekli", izjavio je Kožul i predočio da je bežanje od odgovornosti ključni problem koji dovodi do lažnih vesti.\n"Lažima smo zapravo okruženi i nisam siguran da je iko zbog toga odgovarao. S druge strane, ukoliko pričate istinu vrlo često ćete biti meta, jer istina uvek pogađa tamo gde treba i zato najviše boli", zaključio je Kožul.\nOznakeDejan Kožullažne vestimedijiPress Extra\nPrethodno Žaje: Vlast u Srbiji treba da sluša različite glasove kada dolaze od kompetentnih ljudi\nSledeće Uručene ovogodišnje NUNS-ove nagrade za istraživačko novinarstvo\nTop Tags mladi Društvo evropske integracije konkurs lokalna samouprava Civilno društvo istraživanje Vlada Republike Srbije vladavina prava ljudska prava Srbija i Evropska unija OCD mediji Evropska unija Evropska komisija


Laguna - Bukmarker - Knjige „Moj Beograd“ i „My Belgrade“ na odličnoj akciji! - Knjige o kojima se priča\nKnjige „Moj Beograd“ i „My Belgrade“ na odličnoj akciji!\nFoto-monografija Dragoljuba Zamurovića „Moj Beograd“, kao i izdanje na engleskom „My Belgrade“, od 5. jula pa do 31. decembra ove godine biće na odličnoj akciji!\nU svim Delfi knjižarama i Laguninom klubu čitalaca u Resavskoj 33, kao i na sajtovima www.laguna.rs i www.delfi.rs, moći ćete da kupite ova fantastična izdanja sa popustom od 50%. Uz ovaj popust ne važe drugi popusti u knjižari.\nOva knjiga je zaista dragocena, jer nam srpsku prestonicu otkrivaju iz sasvim drugog ugla. Kad je budete prelistali i pročitali, shvatićete zašto je zaslužila titulu najbolje foto-monografije na Sajmu knjiga 2013. godine!


Lovstvo u lozničkom kraju – tradicija duga preko 120 godina -\nLov je stara i snažna kulturna tradicija u Srbiji. Prva organizovanja u udruženja sežu još u 19.vek. Pre 125 godina, baš u oktobru, osnovan je Savez lovačkih udruženja kraljevine Srbije i usvojena su prva Pravila Saveza. Samo dve godine kasnije, Srbija je imala 42 udruženja sa preko 2.500 članova. U Mačvanskom kraju, istinski ljubitelji lova su se među prvima organizovali.\nLovačko udruženje “Gučevo“ iz Loznice je udruženje građana koje postoji više od 120 godina. Broji oko 800 članova i osnovano je sa ciljem upravljanja i unapređenja područja lovišta. To podrazumeva brigu o prirodi, održavanje lovišta, hranjenje divljači u periodu kada hrane nema dovoljno u prirodi, zaštitu zdravlja ljudi i životinja aktivnim učešćem u sprečavanju pojave i širenja zaraznih bolesti divljači i zoonoza.\n„Lovstvo u Srbiji često trpi osude određenih delova javnosti. Međutim, lov je među najstarijim privrednim granama u ljudskoj civilizaciji i osnov je savremenog sveta kakav danas poznajemo. Svest o značaju očuvanja prirodnih dobara integrisana je u razvoj lovstva, sa ciljem održive egzistencije. Doprinos organizovanih lovačkih udruženja je i u sprečavanju krivolova i poštovanju pravila lova definisanih zakonom, kontrolisanju populacije divljači u lovištu, edukaciji lovaca i šire populacije o značaju očuvanja biodiverziteta, unapređenju lovne etike.“, izjavio je Vladan Vasić, upravnik lovišta iz Lovačkog udruženja “Gučevo”.\nOvo lovačko udruženje vrši i monitoring i povećanje brojnosti populacija divljači u granicama kapaciteta lovišta. Vodi računa i da se na 45.417 hektara lovišta ,,Jadar,, kojim gazduje odstrel vrši racionalno, isključivo u skladu sa planskim dokumentima koje je odobrilo nadležno Ministartvo u cilju kontrole brojnosti određenih vrsta i održavanja prirodne ravnoteže.\nU skladu sa ciljevima zaštite prirode i biodiverziteta, pokrenuli su projekat uzgoja fazana i jarebica, kako bi povećali gustinu naseljenosti ovih vrsta i doprineli očuvanju životne sredine i biološke raznolikosti. U finasijsku podršku tom projektu koji će imati višestruki doprinos, uključila se i kompanija Rio Sava. U prethodnim godinama, članovi Udruženja primetili su da se broj divljih životinja u lovištu Jadar smanjuje, usled migracije životinja. U kompaniji prepoznaju i da trenutne aktivnosti, češće prisustvo ljudi i teških vozila na području Jadra mogu dodatno, u određenoj meri uticati na brojnost i seobe divljih životinja. U sklopu svoje posvećenosti saradnji sa lokalnom zajednicom, Rio Sava vidi kao svoju obavezu da bude partner u očuvanju biodiverziteta i lovne tradicije koja je važan deo kulturnog nasleđa u ovom delu zemlje. Pored doprinosa biodiverzitetu, uzgajalište fazana i jarebica će dugoročno ekonomski osnažiti lovačko udruženje da na pravilan način održava lovište i kontroliše primenu pravila lova propisanih zakonom. Iz kompanije istču da je saradnja sa Lovačkim udruženjem „Gučevo“ dobar primer prevencije, jer se ostvaruje pre početka rudarskih aktivnosti koje bi mogle imati uticaj na okolnu prirodu i lovište.\nPrevious Najava manifestacije „Miholjski susreti sela“ Lešnica (video)\nNext BIOSKOP Specijalna projekcija filma „Pucnji u Marseju „


Mlade igračice Naise na rukometnom kampu na Borskom jezeru - Sportske vesti\nMlade igračice Naise na rukometnom kampu na Borskom jezeru\n09 Jul, 2019 by South Media\nI ove godine, 39. put održava se međunarodni tradicionalni rukometni kamp „Borsko jezero“. Od 2.-9.jula na Borskom jezeru boravi veliki broj mališana, među kojima i mlade, talentovane igračice ŽRK „Naisa“.\nStručni rukovodilac kampa je Svetislav Beli Jovanović, trener Naise. U sklopu kampa organizovana je školica rukometa za najmlađe učesnike (8-9 godina), mini rukomet (10-11 godina), grupni rad (12-15 godina) i individualna obuka (15-17 godina).\nOrganizovan je veliki broj turnira u rukometu, mini rukometu i rukometu na pesku, stručna predavanja iz psihološke pripreme za trenere i sportiste, ali i obilazak turističkih znamenitosti Bora i okoline, kao i kulturno-zavabni program u vidu karaoka, maskenbala, igara bez granica…\nRukomet je, razume se, uz druženje, bio na prvom mestu…\nOpštinsko takmičenje u atletici za aleksinačke đake (VIDEO)\nAleksinački osnovci i srednjoškolci oprobali su se na svom gradskom stadionu u nekoliko atletskih disciplina. U opštinskom takmičenju koje je\nNais „preplivao“ Dunav, sledi susret sa Vojvodinom\nIgrači Naisa plasirali su se u četvrtfinale Kupa Srbije pošto su savladali Dunav rezultatom 14:6 (3:1, 1:0, 5:2, 5:3). 00\nNiške škole po treći put na draftu Junior NBA lige (VIDEO)\nNajbolja svetska košarka je ponovo u srpskim školama. Počela je četvrta sezona Junior NBA lige, projekta koji je izazvao ogromno


Poređenje onih koji su primili treću i četvrtu dozu\nBroš, direktor odeljenja za infektivne bolesti u toj bolnici i jedan od savetnika Vlade Izraela tokom pandemije, smatra da takav rezultat sugeriše da bi bilo pametno davati nove bustere rizičnim grupama kad god se javi novi talas korona virusa, preneli su izraelski mediji.\n“Ono što smo otkrili jeste da je kod onih sa četiri (doze) vakcine upola manji rizik da budu na respiratoru ili umru. Drugim rečima, vaše vakcine nisu uspele da spreče zarazu i u sprečavanju pogoršanja do hospitalizacije, ali ipak, kada jednom dospete u bolnicu, one utiču na razliku”, rekao je Broš.\nNije bitno koliko doza, već kada\nImajući u vidu da je većina onih koji su dospeli u bolnicu stariji i pod rizikom, on ne smatra da je četvrta doza vakcine potrebna opštoj populaciji, te da bi osnovni plan imunizacije za većinu ljudi trebalo da bude tri doze.\nčetvrta doza vakcine/izraelska studija/vakcina\nDanska kupuje tablete joda za slučaj nuklearne nesreće\nKako se ekipa “Državnog posla” oprostila od Laneta Gutovića (VIDEO)...


Zdravlje, lečenje i antibiotici: Bakterije otporne na lekove ubijaju milione ljudi, pokazala studija | Novosadski informativni portal 021\nAntibiotici možda više neće moći da nas spasu, jer bakterije na koje bi trebalo da deluju postaju otporne\nViše od 1,2 miliona ljudi u svetu preminulo je 2019. od infekcija uzokovanih bakterijama koje su otporne na antibiotike, pokazala je najopsežnija studija do sada rađena na ovu temu.\nNa godišnjem nivou, to je više preminulih nego od malarije ili HIV-a.\nU siromašnijim zemljama zabeležena je veća otpornost na antibiotike, a to je pretnja po svačije zdravlje, navodi se u studiji.\nKoristite med protiv kašlja, kaže nauka\nPotrebne su hitne investicije u pronalaženje novih lekova, a trenutno dostupne je potrebno koristiti pažljivije, kako bi otpornost bila manja.\nPreterana upotreba antibiotika tokom poslednjih godina, koji se koriste i za lakše oblike infekcija, dovela je do toga da su ovi lekovi sve manje efikasni u borbi protiv ozbiljnih bolesti.\nLjudi umiru od uobičajenih infekcija, koje su ranije lečene jednostavno, a sve zato što bakterije postaju otpornije.\nZdravstveni zvaničnici u Velikoj Britaniji upozorili su da se tokom kovida može pojaviti „skrivena pandemija", ukoliko recepti za antibiotike ne budu prepisivani na savestan način.\nVeoma smrtonosne bakterije\nProcena broja smrtnih slučajeva u svetu, objavljena u stručnom časopisu Lanset, zasniva se na analizi podataka iz 204 zemlje, a sproveo ju je međunarodni tim stručnjaka pod vođstvom Univerziteta u Vašingtonu.\nOni procenjuju da je 2019. od bolesti povezanih sa antibiotskom rezistencijom preminulo do pet miliona ljudi u svetu, uz 1,2 miliona koji su preminulo direktno od posledica rezistencije.\nSmatra se da je sida te godine bila uzrok 860.000 smrtnih slučajeva, a malarija 640.000.\nLaboratorijski test na antibiotsku rezistenciju\nVećina smrtnih slučajeva u vezi sa antibiotskom rezistencijom uzrokovana je infekcijama donjih respiratornih organa, kao što je upala pluća, kao i infekcijama krvotoka, koje mogu dovesti do sepse.\nPosebno je smrtonosan zlatna stafilokoka (Staphylococcus aureus), dok je utvrđeno da postoji visok stepen rezistencije na ešerihiju koli i nekoliko drugih bakterija.\nNa osnovu podataka iz zdravstvenih kartona pacijenata, studija i drugih izvora, istraživači su saznali da su mala deca u najvećoj opasnosti da preminu.\nJedan od pet smrtnih slučajeva kod dece povezan je sa antibiotskom rezistencijom među mlađima od pet godina.\nStope smrtnosti najviše su u podsaharskoj Africi i Južnoj Aziji, sa 24 smrtna slučaja na 100.000.\nNajniže su u zemljama sa visokim dohotkom i iznose 13 na 100.000.\nProfesor Kris Marej sa Instituta za zdravstvenu metriku i evaluaciju Univerziteta u Vašingtonu kaže da novi podaci otkrivaju prave razmere antibiotske rezistencije u svetu.\nKako smatra, to je jasan signal da je hitno potrebno preduzeti mere, „ako želimo da ostanemo na čelu trke".\nDrugi stručnjaci kažu da je u mnogim zemljama i regionima potrebno bolje praćenje nivoa rezistencije.\nDoktor Ramanan Lakminaraijan iz Centra za dinamiku bolesti, ekonomiju i politiku u Vašingtonu smatra da je potrebno povećati ulaganja u borbu protiv antibiotske rezistencije.\nTvrdi da je potrebno da te investicije budu u visini onih za borbu protiv drugih bolesti.\n„Sredstva pre svega treba usmeriti na prevenciju zaraza, osiguravajući da se postojeći antibiotici koriste savesno i na odgovarajući način, a važno je i stavljanje novih antibiotika na tržište", navodi.\nVeliki deo sveta suočen je sa problemom nedostupnosti jefitinih, efikasnih antibiotika, a lideri širom sveta to moraju da shvate ozbiljno, dodao je doktor Lakminaraijan.\nMožda će vas zanimati ova priča\nAko se antibiotik prepise na 7 dana i dovede skoro do izlecenja ali mali broj\nDa li to onda znaci da prezivele bakterije postaju jace i otpornije ?\nDa li bi pijenje antibiotika par dana duze resilo taj problem ?\nDa li to tako funkcionise ili je komplikovanije ? Molim nekoga strucnog da objasni.


Burch univerzitet mjesto održavanja nacionalne sesije Evropskog parlamenta mladih u BiH - International Burch University\nBurch univerzitet mjesto održavanja nacionalne sesije Evropskog parlamenta mladih u BiH\nTreća nacionalna sesija Evropskog parlamenta mladih u Bosni i Hercegovini sa temom „Solidarity beyond borders“ (Solidarnost Bez Granica), održana je prošle sedmice u Sarajevu a okupila je preko 100 učesnika iz cijele Evrope.\nKao i prethodnih godina, sesija je realizovana kroz simulaciju rada Evropskog parlamenta. Podijeljeni u devet različitih komiteta, mladi su dobili priliku iznijeti svoje stavove kao i rješenja na aktuelna politička i društvena pitanja vezana ne samo za prostor naše države nego i šire. U Parlamentarnoj skupštini Bosne i Hercegovine su se u nedjelju, 09. Aprila 2017, odvijale veoma napete debate kao i predstavljanje rezolucija koje su delegati vrijedno pripremali tokom sesije. Uspjeh ovog zanimljivog događaja ne bi bio moguć bez svestrane pomoći Burch univerziteta, u čijim su se prostorijama delegati spremali tokom ovog petodnevnog projekta.\nEvropski parlament mladih - EYP (European Youth Parliament) je nevladina organizacija i jedna od najvećih platformi za političku debatu u Evropi. Cilj ove organizacije je da politički edukuje mlade kao i da proširuje interkulturalno razumijevanje i solidarnost. EYP mreža je trenutno prisutna u 40 evropskih zemalja te je u svojim dosadašnjim projektima uspjela angažovati preko 40000 mladih ljudi. U Bosni i Hercegovini postoji od 2013. godine a dvije godine poslije je dobila i status nacionalnog komiteta nakon čega je uspjela održati niz uspješnih projekata širom države.\nInternational Burch University, EYP\nDanas počinje dugo očekivan događaj za mlade košarkaše: „Kamp KK Igman Burch 2019“\nIBU uposlenici na razmjeni u okviru Erasmus + programa\nRijad Sarić obavio praksu u IHP-u u Frankfurtu


Ključan prioritet u domenu spoljnih odnosa EU jeste promovisanje stabilnosti i mira na zapadnom Balkanu, ne samo iz humanitarnih razloga, nego i zato što su protekli sukobi u regionu u neskladu sa ciljem očuvanja bezbjednosti i prosperiteta na evropskom kontinentu.\nOd 1991. godine do danas, Evropska unija je kroz razne programe pomoći opredijelila € 6,8 milijardi za zapadni Balkan. U 2000. godini, pomoć regionu usmjerena je kroz novi program po nazivu CARDS (Pomoć zajednice za obnovu, razvoj i stabilizaciju), koji je usvojen putem Uredbe Savjeta (EC) br. 2666/2000 od 5. decembra 2000. Širi cilj programa je podrška učeću zemalja zapadnog Balkana (Albanija, Bosna i Hercegovina, Hrvatska, Srbija i Crna Gora, uključujući Kosovo na osnovu Rezolucije Savjeta bezbjednosti Ujedinjenih nacija 1244 od 10. juna 1999, i Bivša Jugoslovenska Republika Makedonija) u procesu stabilizacija i pridruživanja (PSP).\nProces stabilizacije i pridruživanja je kamen temeljac politike Evropske unije prema regionu. Cilj je promovisanje stabilnosti u okviru regiona uz jačanje veza sa Evropskom unijom. Ključni element PSP-a, za zemlje koje su ostvarile dovoljan napredak u smislu političke i ekonomske reforme i administrativnih kapaciteta, jeste formalan ugovorni odnos sa EU u formi sporazuma o stabilizaciji i pridruživanju. PSP je koncipiran tako da svaka zemlja napreduje ka širim evropskim integracijama svojim tempom. Više informacija potražiti na stranici: „proces stabilizacije i pridruživanja“.\nU periodu 2000 – 2006, region je iz programa CARDS dobio € 4,6 milijardi za investicije, izgradnju institucija i ostale mjere kojima se postižu četiri glavna cilja:\nobnova, demokratsksa stabilizacija, pomirenje i povratak izbjeglica;\ninstitucionalni i zakonodavni razvoj, uključujući usklađivanje sa normama i pristupima Evropske unije sa ciljem jačanja demokratije i vladavine prava, ljudskih prava, civilnog društva i medija, i funkcionisanje slobodne tržišne privrede;\nodrživ ekonomski i socijalni razvoj, uključujući strukturnu reformu;\npromovisanje užih veza i međusobne regionalne saradnje zemalja, EU i zemalja centralne Evrope sa statusom kandidata za članstvo.\nOd početka 2005, Generalna direkcija za proširenje je nadležna za sve odnose sa zemljama zapadnog Balkana. Tu spadaju politički odnosi i razvoj i izvođenje program CARDS.


AKCIJA MINISTARSTVA I ZRENJANINSKE BOLNICE – Zrenjanin\nAKCIJA MINISTARSTVA I ZRENJANINSKE BOLNICE\nProvera zdravlja bez zakazivanja\nU Opštoj bolnici „Đorđe Joanović” u toku vikenda (14. i 15. avgusta), drugu nedelju zaredom održaće se preventivni pregledi za sve zainteresovane Zrenjanince. Akcija se organizuje nakon velikog odziva sugrađana proteklog vikenda, kada su u Specijalističkoj poliklinici obavljena 342 pregleda zdravstveno osiguranih pacijenata, kao i onih koji to nisu, poručuju iz Bolnice.\nVEĆI ODZIV MLADIH\n– U proseku je ostvareno oko 30 pregleda po lekaru. Najveće interesovanje bilo je za ultrazvuk abdomena i bubrega, pa je u cilju ranog otkrivanja digestivnih i bubrežnih bolesti uređen 61 pregled. Sugrađani su se odazvali i pozivu za ultrazvuk štitaste žlezde koju je kontrolisalo 47 Zrenjaninaca – kaže Maja Sladojević, koordinatorka Službe za odnose sa javnošću u bolnici.\nZainteresovani su takođe imali priliku da tokom celog vikenda prekontrolišu krvnu sliku, šećer u krvi, da izmere krvni pritisak i urade EKG. Kako bi bolest otkrili u ranoj fazi, organizovani su i pregledi oftalmologa i dermatologa.\n– Na dermatologiji je zapaženo da se u odnosu na ranije godine javio mnogo veći broj mlađih pacijenata. To nam pokazuje da je povećana svest mladih o štetnom zračenju sunca i značaju preventivnih pregleda – primećuje koordinatorka.\nSladojević ističe da je sve prošlo bez incidenata i uz poštovanje propisanih protivepidemijskih mera i dodaje da se zrenjaninska bolnica uvek odaziva i rado učestvuje u ovakvim projektima.\nLAKŠE DO SPECIJALISTE\nKako su za RTV „Santos” izjavili sugrađani, akcije ovog tipa jedinstvena su prilika da ljudi koji su bolesni, a koji nemaju IZIS termin, zakažu pregled. Zbog dugog čekanja na proveru zdravlja kod specijaliste smatraju da bi bilo korisno češće organizovati slične aktivnosti.\n– Nama starijima preventivni odlazak kod doktora puno znači, jer kada odemo kod lekara opšte prakse ne možemo da dobijemo termin za dalje analize – kaže jedna od Zrenjaninki koja je bila prošlog vikenda u bolnici.\nPrema sagovornicima RTV „Santosa” rečima, na red se nije dugo čekalo, a ispoštovan je svako ko je došao.\n– Svake godine dolazim sa sinom. Zadovoljna sam organizacijom, jer možemo da posetimo više stručnjaka u jednom danu – ističe sugrađanka.\nPregledi se organizuju u sklopu akcije Ministarstva zdravlja, a iz bolnice podsećaju da su u pitanju prvi (preventivni) pregledi, a ne kontrole ranije otkrivenih bolesti.\n← GRAD BEZ DEŽURNOG ZUBARA NEDELJOM\nSINIŠA ĆUK JE PRE ČETIRI DECENIJE SAM SEBI OBEZBEDIO POSAO →


Na pomolu raskid ugovora za autoput i sa CPM |\nNa pomolu raskid ugovora za autoput i sa CPM\nBANJALUKA – Sudbina planiranog autoputa Banjaluka-Doboj još je neizvesna, a po svemu sudeći, predstavnici RS raskinuće potkoncesioni ugovor CPM, firmom iz Maribora, koji je potpisan 29. avgusta.\nMinistar saobraćaja i veza RS Nedeljko Čubrilović, koji je bio u službenoj poseti Ljubljani, poručio je kratko da će Vlada RS "najverovatnije odbiti ponudu" CPM o formiranju zajedničke kompanije za upravljanje i koordiniranje prihodima za autoput Banjaluka-Doboj.\nDetaljnije obrazloženje očekuje se 29. oktobra kada Slovencima ističe rok o dostavljanju finansijske garancije od 300 miliona evra za gradnju 72 kilometra moderne saobraćajnice od Banjaluke do Doboja.\nMinistar Čubrilović, nakon sastanka sa ministrom saobraćaja Slovenije, nije spominjao da li je saznao hoće li CPM pronaći 300 miliona evra za osam dana.\nU obezbeđenju finansijske garancije CPM-u sigurno ne ide u prilog to što je najvećoj banci u Sloveniji, Novoj ljubljanskoj banci (NLB), propao plan o 400 miliona evra dokapitalizacije. Zbog toga je uprava NLB odlučila da smanji kreditni portfelj za čak milijardu evra, nakon čega će se povući sa nekoliko stranih tržišta, a među kojima nije kapital u BiH.\nSlovenačka građevinska firma CPM upravo bi trebalo da obezbedi finansijsku garanciju za autoput u RS posredstvom bankarskih kredita.\nPodsećamo da je premijer RS Milorad Dodik izjavio da će koncesija biti ponuđena drugoj firmi ako CPM u datom roku ne dokaže da ima 300 miliona evra i da će Slovenci morati platiti devet miliona evra RS zbog izgubljenog vremena.\nPredstavnici Vlade RS potpisali su ugovor sa CPM samo mesec i po dana nakon što su sa austrijskim "Štrabagom" raskinuli koncesioni ugovor o gradnji mreže autoputeva kroz RS. Osim toga, "Štrabagu" je iz budžeta RS plaćeno 200.000 evra da se povuče iz a.d. "Autoputevi RS".\n"Štrabag" u predviđenom roku nije mogao da pronađe novac za gradnju autoputa do Doboja, jer nijedna evropska banka nije htela da stoji iza projekta koji je odobren netransparentno-direktnom pogodbom, a ne na međunarodnom javnom pozivu. Uprkos tom iskustvu, Vlada RS potpisala je ugovor sa Slovencima na osnovu direktnih pregovora.\nGradilište otvoreno, kraj radova neizvestan\nJoš niko pouzdano ne zna kada će biti završeno 37 kilometara autoputa Banjaluka-Gradiška, koji se gradi više od šest godina. Ugovoreni rok za završetak radova je istekao 31. januara i nikada nije produžen iako su radovi u toku. Ministar Čubrilović nije hteo da kaže datum završetka, ali je nedavno naveo da bi autoput trebalo biti završen "pre zime". "Neki materijali treba da odleže određeno vreme da bi se autoput mogao koristiti i da bi se dobila upotrebna dozvola", objasnio je Čubrilović.


By Newsroom / Објављено на: December 18, 2020\nTursko Ministarstvo spoljnih poslova izdalo je saopštenje u kojem osuđuje hapšenje sekretara turskog generalnog konzulata na ostrvu Rodos.\n„Osuđujemo hapšenje Sebahattina Bairama, sekretara turskog generalnog konzulata na Rodosu, u okviru istrage koju su grčke vlasti sprovele zbog navoda o špijunaži u vezi sa fotografisanjem plovila“, navodi se u izjavi.\nU izjavi se dodaje da je „u procesu koji vodi hapšenju našeg osoblja, koji je grčki državljanin, Grčka prekršila odredbe Bečke konvencije o konzularnim odnosima, kao i pravo na slobodu i bezbednost i pravo na poštovanje privatni i porodični život u Evropskoj konvenciji o ljudskim pravima “.\nU izjavi se izražava zabrinutost zbog bezbednosti turskih misija u Grčkoj i kaže: „Uznemireni smo i vestima grčkih medija u vezi sa incidentom, jer krše pretpostavku nevinosti, a targetiraju člana našeg osoblja i njegovu porodicu, kao i našu misiju u Grčkoj i njenje zaposlene“.\nZaključujući svoje saopštenje, tursko Ministarstvo spoljnih poslova primećuje da su „grčke vlasti primile neophodni demarš oko istrage za koju se veruje da su je izveli određeni krugovi spremni da povećaju tenzije u odnosima sa Turskom. Preduzećemo korake ka zaštiti prava našeg osoblja.“\nVremenski raspored hapšenja\nPrema zvaničnom saopštenju pod-direktorata za državnu bezbednost Uprave za bezbednost Atike, protiv dvojice meštana pokrenut je postupak zbog kršenja člana 148 Krivičnog zakona (špijunaža) i AN 376/1936 (o merama bezbednosti utvrđenih položaja) u dosluhu u subotu 12. decembra.\nKao što je pomenuto u saopštenju, jedan od njih je radio na putničkom brodu koji je vozio trajektne rute koje povezuju ostrvo Rodos sa ostrvom Megisti (Kastelorizo), a drugi je radio u konzularnom predstavništvu na Rodosu.\nČitava istraga slučaja sprovedena je u uskoj saradnji sa grčkim obaveštajnim službama i uz pomoć pod-direktorata za bezbednost Rodosa.\nDvojica grčkih državljana uhapšeni su i pušteni nakon ispitivanja. Istražitelj raspisao je danas poternice za dvojicom meštana. Prvo je optužen 35-godišnji sekretar turskog konzulata na Rodosu, koji je uhapšen u svojoj rezidenciji. Nakon toga je raspisana poternica za 55-godišnjom kuvaricom koju je regrutovao zvaničnik konzulata, a koji je kasnije uhapšena u svojoj kući u Rodopiju. / ibna\nBiH: Poruke predstavnika međunarodne zajednice u vezi sa izborima u Mostaru\nUkrajina i Turska potpisuju sporazum o nabavci dronova i korveta zbog jačanja snaga bezbednosti\nCrna Gora: Ministar Leposavić pojasnio izmene Zakona o slobodi veroispovesti\nHrvatska uvodi nove mere tokom praznika


KAKO OVO? Niš cveta tako što pada - Bizlife.rs\n21:40 Niš, 21.08.2018.\nČesto pominjani niški “industrijski bum” predsednika Srbije, ali i gradonačelnika grada na Nišavi, kada se prevede u brojke i činjenice, pokazuje zapravo pad industrije u Nišu u prvoj polovini godine i to za 3,5 odsto, pišu Južne vesti.\nPriče o Nišu kao gradu budućnosti, sa privredom koja počinje da “cveta”, u koji je predsednik Aleksandar Vučić doveo šest fabrika, kako sam često govori, statistika niškog Sekretarijata za privredu demantuje.\nPrema njihovoj računici, koju su radili na osnovu podataka Republičkog zavoda za statistiku, ukupan indeks industrijske proizvodnje od januara do juna ove pao je za 3,5 procenta u odnosu na prvu polovinu prošle godine, a za 1,5 odsto manje proizvodnje bilo je u junu ove nego u istom mesecu prethodne godine.\nZa 33,7 procenta manje kapitalnih proizvoda bilo je u prvih 6 meseci 2018. godine, u poređenju sa istim periodom prošle godine, pokazuje statistika Sekretarijata, dok je za čak 35,2 odsto manje takvih proizvoda bilo u junu ove u odnosu na 2017. godinu.\nTrajnih proizvoda za široku potrošnju manje je za 9,5 odsto u prvoj polovini ove godine, a u junu ih je bilo manje za 14,2 procenata. U prvih 6 meseci opala je i prerađivačka industrija za 3,4 procenta u poređenju sa 2017. godinom, kaže statistika, a za 1,5 odsto je smanjena u junu ove godine.\nMeđutim, iako statistika pokazuje pad, gradonačelnik Niša Darko Bulatović se nedavno pohvalio izveštajem o svom radu, u kome upravo hvali investicije i podršku predsednika i Vlade, koji se s druge strane obično hvale novim fabrikama i “procvatom niške privrede”.\nTo što se vlast hvali novim fabrikama i radnim mestima, a proizvodnja opada, profesor ekonomije i naučni savetnik Instituta za evropske studije Miroslav Prokopijević pojašnjava političkim marketingom, koju ova vlast, kako kaže, nikad više i nikad bolje koristi.\nPrema njegovim rečima, te novootvorene fabrike za koje Vučić kaže “da oni ni u snovima nisu mogli da ih dovedu u Niš”, ne mogu da kompenzuju desetine onih koje već postoje i koje zavisno od svoje dinamike i potreba mogu da proizvode manje.\n“E sad, druga je stvar što se otvaranje po neke još nove fabrike koristi u politički marketing, ali ovo je vlast koja se reklamira nikad bolje i nikad više u istoriji”, tvrdi Prokopijević.\nIako ocenjuje da pad od 3,5 procenta “nije strašan”, Prokopijević kaže da on zavisi od dosta faktora, ali većinu nacionalnog proizvoda stvara treći sektor – usluge, te bi i mali rast mogao lako da pokrije pad u industrijskom sektoru.\nJužne podsećaju da je početkom godine na konferenciji o ekonomiji koju je organizovao SANU, ocenjeno da je niška privreda u lošem stanju, kao i da Niš nema jaku kompaniju, već samo one koje “popravljaju statistiku”.\naleksandar vučić fabrika niš industrija bulatovic


Novinarki KRIK-a Bojani Pavlović sinoć oko deset sati nepoznati muškarac oduzeo je telefon nakon što je fotografisala sina predsednika Srbije Danila Vučića kako u društvu Aleksandra Vidojevića, huligana bliskog kavačkom klanu, gleda fudbalski derbi.\nNezavisno udruženje novinara Srbije (NUNS) zatražilo je danas da nadležni ograni hitno utvrde ko je presreo novinarku KRIK-a Bojanu Pavlović i oduzeo joj opremu, kao i da je zaštite u obavljanju posla zbog postajanja sumnje da joj je bezbednost ozbiljno ugrožena.\nAsocijacija onlajn medija (AOM) zatražila je danas da nadležni organi i MUP-a Srbije utvrde identitet osoba koje su sinoć pretile i oduzele mobilni telefon novinarki KRIK-a, Bojani Pavlović.\nSin predsdnika Srbije, Danilo Vučić ima pravo da na javnom mestu bude s kim god želi i ima pravo na obezbeđenje, i tu ništa nije sporno, ali je preteći način na koji je novinarki KRIK-a u sredu uveče u Beogradu oduzet telefon kojim ga je slikala, izjavio je danas advokat Božo Prelević.\nAna Brnabić Bojana Pavlović Danas Danilo Vučić KRIK\n← Demonstracija sile huligana nakon što ih je novinarka slikala sa Vučićevim sinom (VIDEO)\nNovinari ne smeju da stave šal →


Fudbalerke Barselone i Reala odigrale su derbi španskog prvenstva, a slavile su Katalonke na gostovanju sa 4:0.\nBarselona je tako stigla do šeste pobede u sedam kola, a pre meča internet je oduševila reakcija mlade navijačice Reala, petogodišnje Danijele koja je na teren trebalo da izađe sa igračicom Barse Aleksi Puteljas. Mala Daniela je pokušala da objasniti kako ona navija Real, usput pokazujući grb na dresu, a kada je na kraju ipak morala da izaže - završila je u suzama!\n- Ja sam iz Madrida, ne iz Barselone - pokušala je Danijela da objasni sizuaciju.\nReal Madrid ženskog fudbala će tek od sledeće sezone službeno da postane Real. Za sada je ime tog kluba CD Tacon.


TRAMP RAZGOVARAO SA HAFTAROM! 'SAD vjeruju u našu ulogu u ratu protiv terorizma' - GlobalCir\nPredsjednik Tramp poslao jasnu poruku: SAD neće više biti policajac u Afganistanu - 44 minutos ago\nKomentari predsjednika SAD Donalda Trampa znače da Sjedinjene Države vjeruju u suštinsku ulogu Libijske nacionalne armije (LNA) Kalifa Haftara u ratu protiv terorizma, izjavio je portparol LNA, prenosi “Sky News Arabia”.\nBijela kuća je ranije saopštila da je američki predsjednik Donald Tramp razgovarao u ponedjeljak telefonom sa libijskim vojnim komandantom Kalifom Haftarom o tekućim antiterorističkim naporima i potrebi da se u Libiji dođe do mira i stabilnosti.\nBilo je riječi i o zajedničkoj viziji za tranziciju Libije u stabilan i demokratski politički sistem, prenosi Rojters.\nRojters konstatuje da je nejasno zašto je Bijela kuća čekala nekoliko dana da objavi informacije o razgovoru. U četvrtak su i SAD i Rusija saopštile da u ovom trenutku ne mogu da podrže rezoluciju UN-a koja poziva na primirje u Libiji.


Kažnjavanje zbog brzine pomoću naplatnih rampi kreće od ponedeljka : Nadlanu.com\nObjavljeno 2. sep 2017. / 12:00:22\n- Vozači treba da budu svesni da se ograničenja moraju poštovati i da se ne isplati žuriti negde, jer će ih na ovaj ili onaj način stići zaslužena kazna - rekao je Rebić novinarima nakon saobraćajno-obrazovnog časa "Pažljivko" u osnovnoj školi "Pavle Savić".\n- Taj put smo izmerili, pređeni put se deli sa vremenom, imamo jasan pokazatelj kolika je prosečna brzina i mi ćemo praktično od ponedeljka te podatke pribavljati od "Puteva Srbije" i dostavljati ih na kućne adrese građana, a kada se radi o stranim državljanima, oni će se na licu mesta zaustavljati, saopštavaće im se prekršaj i u skladu sa učinjenim prekoračenjem voditi prekršajni postupak ili izricanje novčane kazne na licu mesta - kaže Rebić.\nČinjenica je, iznosi Rebić, da se u Srbiji godišnje otkrije oko milion prekršaja, kao i da su "naravno svi svesni da ih ima mnogo više" i da saobraćajna policija u tom smislu pokušava da sankcioniše najteže prekršaje, koji doprinose većem stradanju.\n- Tako ćemo raditi i u slučajevima prekoračenja srednje brzine. Što se tiče povećanja ograničenja brzine, mi sada moramo poštovati važeće propise, koji kažu da je dozvoljena brzina na autoputu 120 km/h. Svakako ćemo u prvom trenutku procesuirati najpre one vozače koji su učinili najveća prekoračenja. To činimo i na drugim mestima gde merimo brzinu - rekao je Rebić.\nKacin: Rešavanje zločina ključno za Srbiju\nTortura se u Srbiji ne kažnjava, a javnost ima…\nMonstruozno "disciplinovanje" dece - ubila…\nkažnjavanjemerenje brzinenaplatne rampe


SVE VEĆA PONUDA: Veliki broj jeftinih letova iz BiH, cijene već od osam evra – Glas Regije\nSVE VEĆA PONUDA: Veliki broj jeftinih letova iz BiH, cijene već od osam evra\nKada je riječ o vazdušnom saobraćaju, na aerodromima širom BiH u posljednjih nekoliko godina može se vidjeti sve više aviona brojnih niskobudžetnih aviokompanija. Povećanje broja avioprevoznika prisutnih u BiH direktno je dovelo i do proširenja ponude, ali i do snižavanja cijena za brojne linije.\nAviokompanije kao što su Wizz Air, Ryanair, Laudamotion, Eurowings i Pegasus samo su neki od niskobudžetnih prevoznika koji se mogu pohvaliti veoma bogatom ponudom kada je riječ o jeftinim letovima, a neki od njih polaze i iz Sarajeva, Mostara, Tuzle i Banjaluke.\nIz ova četiri grada građani BiH će moći otputovati u čak 29 evropskih metropola u Hrvatskoj, Grčkoj, Njemačkoj, Austriji, Holandiji, Belgiji, Turskoj pa čak i Švedskoj i Norveškoj.\nTačnije, s Međunarodnog aerodroma Sarajevo avioni navedenih kompanija će letjeti za Atinu, Berlin, Budimpeštu, Istanbul, Keln, Oslo i Štutgart. Kada je riječ o Mostaru, biće uvedene tri linije i to do Zagreba, Štutgarta i Dizeldorfa.\nIz Tuzle će avioni navedenih niskobudžetnih kompanija letjeti za Bazel, Beč, Berlin, Bilund, Dortmund, Ajnthoven, Frankfurt, Geteborg, Karlsruje/Baden-Baden, Keln, Malme, Memingen, Stokholm i Vekše, dok će s Aerodroma Banja Luka avioni saobraćati do Berlina, Brisela, Memingena i Stokholma.\nKada govorimo o letovima u jednom smjeru, najpovoljnija će biti karta od Banjaluke do Berlina i koštaće samo osam evra. Međutim, kada je riječ o boravku između 7 i 14 dana, cijena povratne avionske karte na prethodno spomenutoj relaciji iznosiće nevjerovatnih 20 evra.\nPrvi letovi ove sezone počinju već 3. aprila, a ove aviokompanije rezervacije primaju sve do kraja godine.\n« Stonoteniseri “SPIN”-a iz Modriče pozvani na prestižni turnir u Švajcarskoj…\nPRIPREMITE KIŠOBRANE: Danas pretežno oblačno s kišom i pljuskovima »\n17. Oktobra 2019., 16:00


Ruska vlada razmatra da ponudi istraživackom centru "Gamaleja" da bude odlučujući faktor u proizvodnji i razvitku vakcine protiv korona virusa, izjavio je danas zamenik ruskog Saveta bezbednosti Dmitrij Medvedev, dodavši da bi Rusija mogla za početak da mesečno pravi između 100.000 i milion doza.\n"Moramo da organizujemo masovnu produkciju vakcina što pre je moguće", rekao je Medvedev, a preneo TASS.\nOn je dodao da bi mesečno trebalo da se proizvede između 100.000 i milion doza.\n"Četiri organizacije uče kako se pravi vakcina, ali moramo da ujedinimo napore tih kompanija kako bismo proizvodnju podigli na viši nivo. Zasad, vlada nije uspela da ih ujedini", rekao je Medvedev\nPrema Medvedvu, svi napori moraju biti ujedinjeni pod jednom zastavom, i jedna organizacija mora da bude na čelu proizvodnje i razvoja vakcine, uključujući i prodaju stranim zemljama.\n"Ponudićemo 'Gamaleji' da bude lider i da odredi koliki je maksimalni kapacitet kontrole kvaliteta vakcine, posebno ako se uzme u obzir da bismo mogli da proizvodimo i po nekoliko miliona doza vakcina mesečno", dodao je Medvedev.\nOn je podsetio da je Rusija registrovala dve vakcine protiv Kovid-19: "Sputnjik V" i Epivakkoronu.\n"Sputnjik V" je pokazao efikasnost od 92 odsto u borbi protiv korone, navode ruske medicinske vlasti.


servisne informacije 15. oktobra 2018.\nservisne informacije 12. oktobra 2018.\nčetvrtak, 28 septembar 2017 00:00\nPrihvaćena donacija Azerbejdžana za obnovu Ćopićeve rodne kuće\nSkupština opštine Krupa na Uni prihvatila je donaciju Ambasade Azerbejdžana od 26.000 evra za izgradnju rodne kuće književnika Branka Ćopića u selu Hašani.\nNačelnik opštine Mladen Kljajić rekao je da donator nije prihvatio prvobitni projekat Arhitektonsko-građevinsko-geodetskog fakulteta Banjaluka čija je vrijednost iznosila 113.000 KM.\n"Nakon svih informacija u medijima u protekle dvije godine, Amabasada Azerbejdžana se prvi put zvanično obratila opštini Krupa na Uni dopisom u julu ove godine i obavijestila nas da je sačinjena procjena vrijednosti projekta od 26.000 evra, te da je kompanija `Benkos Bosna` spremna da započne realizaciju projekta", naveo je Kljajić.\nOn je dodao da nedostaje još 10.000 KM na čijem obezbjeđivanju radi kabinet člana Predsjedništva BiH iz Republike Srpske Mladena Ivanića.\n"Ako oni ne uspiju, moraćemo tražiti način da obezbijedimo ta sredstva i da konačno počne obnova Ćopićeve kuće", istakao je Kljajić.\nNa d sjednici je usvojena i odluka kojom se odobrava realizacija projekta razvoja ruralnog poslovanja koji realizuje Јedinica za koordinaciju poljoprivrednih projekata Ministarstva poljoprivrede, šumarstva i vodoprivrede Srpske.\nU ovoj opštini biće realizovana četiri projekta asfaltiranja putnih pravaca ukupne vrijednosti 544.000 KM, uz učešće opštine i mještana po 10 odsto.\nOsim toga, usvojena je i odluka o kreditnom zaduženju opštine u iznosu od 130.000 KM za finansiranje i sufinansiranje infrastrukturnih projekata.\nIznos od 65.800 KM predviđen je za učešće u projektu razvoja ruralnog poslovanja, usvojenom ranije na sjednici, a 64.200 KM za proširenje vodovodne mreže i otklanjanju nedostataka na postojećoj vodovodnoj mreži.\nSkupština je usvojila i izvještaj o izvršenju budžeta u prvih šest mjeseci ove godine, koji je realizovan u iznosu od 358.094 KM.\nUkupan ovogodišnji budžet opštine Krupa na Uni planiran je u iznosu od 830.000 KM, a za prvih šest mjeseci i poreski i neporeski prihodi manji su od planiranih.\nutorak, 26 septembar 2017 00:00\n"Edukativne stepenice" za lakše učenje\nNastavnici Osnovne škole "Vuk Karadžiić" u Novom Gradu osmislili su projekat za vizuelno i edukativno poboljšanje učenja "edukativne stepenice".\nNastavnik tehničkog obrazovanja Saša Ličina rekao je da je zamišljeno da "edukativne stepenice" budu podsjetnik učenicima.\n- Učenici mogu tokom odmora da se podsjete najvažnijih tema iz pojedinih predmeta srpskog jezika, matematike, fizike, hemije - rekao je Ličina.\nOn kaže da je sadržaj odabran u saradnji sa nastavnicima, koji su izabrali najvažnije teme ili one sa kojima učenici imaju najviše problema.\nOsim u centralnoj, "edukativne stepenice" imaju i učenici područne škole u Dobrljinu.\n- U školi u Dobrljinu je u samom objektu više stepenica, pa smo imali priliku da uvrstimo više sadržaja za učenike nižih razreda - naveo je Ličina.\nOn kaže da je u centralnoj školi, nabavkom LCD televizora opremljena multimedijalna učionica.\nProjekat vrijedan 1.400 KM, podržali su Fondacija "Mozaik" i Opština Novi Grad u okviru programa Omladinska banka.\nObilježen Dan odbrane\nU Novom Gradu danas su obilježene 22 godine od odbrane opštine u proteklom odbrambeno-otadžbinskom ratu.\nTim povodom položeni su vijenci, prislužene svijeće, te organizovani posjeta spomen-sobi poginulima i Marš slobode.\nZamjenik načelnika opštine Novi Grad Bojan Lukač rekao je da je 25. septembra 1995. godine, nakon sinhronizovanih napada Hrvatske vojske i takozvane Armije BiH, završena odlučujuća bitka.\n"Na ovim prostorima u septembru 1995. godine određivala se sudbina i pisale granice Republike Srpske. Dugojemo zahvalnost i sjećamo se boraca koji su se tih sedam dana od 18. do 25. septembra 1995. godine borili za našu slobodu", rekao je Lukač.\nPredsjednik Boračke organizacije Novi Grad Marinko Gačić smatra da je odbrana zapadnih granica Srpske jedna od najznačajnijih i najvećih bitaka u proteklom ratu.\n"18. septembra 1995. godine, elitne jedinice Hrvatske vojske napale su zapadne opštine Republike Srpske, a našu opštinu u isto vrijeme u podgrmečkom dijelu, i takozvana Armija BiH", podsjetio je Gačić.\nOn je istakao da je Novogradska brigada Vojske Republike Srpske uspjela da, nakon što je zaustavljen napad Hrvatske vojske na rijeci Uni, konsoliduje redove i zaustavi napad takozvane Armije BiH na Novskoj planini.\n"U pomoć nam je došla prvo 43. prijedorska brigada, a zatim druge jedinice Vojske Republike Srpske nakon čega smo 25. septembra oslobodili zauzeti dio naše opštine i područje sadašnje opštine Krupa na Uni", rekao je Gačić.\nKomandant 3. bataljona Novogradske brigade Mirko Mačak rekao je da je bitka koja je vođena u septembru značajan datum u novijoj istoriji.\n"Naša vojska je, iako slabija i u ljudstvu i u tehnici, odbranila ove prostore nakon prelaska regularne Hrvatske vojske s jedne, i 5. korpusa takozvane Armije BiH s druge strane", istakao je Mačak.\nNakon polaganja vijenaca i prisluživanja svijeća kod centralnog spomen-obilježja poginulim borcima Vojske Republike Srpske, upriličena je posjeta spomen-sobi.\nNakon obraćanja zvaničnika na Trgu Mladena Oljače učenici i građani su u Maršu slobode prošli rutu od oko tri kilometra do Novske planine, gdje je bila zadnja odbrana grada u septembru 1995. godine.\nKomandant 6. bataljona Novogradske brigade Živko Obradović je na istorijskom času, između ostalog, rekao i da je na zapadnim granicama Srpske onemogućen širi plan koji je imao podršu NATO-a.\nPrema njegovim riječima, bio je to plan da Hrvatska vojska i takozvana Armija BiH zajedno zauzmu zapadni dio Republike Srpske.\n"Hrvatska vojska je napala Srpsku na potezu Novi Grad-Dubica, gdje planirano da naprave mostobran i omoguće ulazak svojih jedinica. Hrvatska vojska je imala akciju i s druge strane, od Livna, Kupresa, Glamoča do Petrovca, gdje se spojila sa takozvanom Armijom BiH. Akcije su zaustavljene, Hrvatska vojska na rijeci Uni i takozvana Armija BiH na Novskoj planini", rekao je Obradović.\nNakon istorijskog časa druženje je nastavljeno uz vojnički ručak.\nBoračka organizacija 25. septembar obilježava od 2007. godine, a odlukom Skupštine opštine Novi Grad iz 2010. godine, ovaj datum obilježava se kao Dan odbrane u odbrambeno-otadžbinskom ratu i uvršten je u kalendar značajnih datuma opštine.\nZavršen odbojkaški turnir\nDodjelom medalja za 311 učesnika iz 10 klubova iz Republike Srpske i Federacije BiH, večeras je U Novom Gradu završen odbojkaški turnir za mlađe kategorije Cool Volley .\nPredsjednik Odbojkaškog kluba "Smeč" Dejan Blagojević rekao je da je turnir protekao bez problema.\n- Turnir je festivalskog karaktera, jer mislimo da nije dobro da u ovom uzrastu preovladava takmičarski karakter. Nastojaćemo da iduće godine bude još više učesnika i više klubova - rekao je Blagojević.\nEkipe su se danas takmičile u mini odbojci tri na tri na 18 mreža.\nTurnir je jutros otvorio zamjenik načelnika opštine Bojan Lukač, a zatim su se djevojčice podijeljene u tri starosne grupe takmičile u gradskoj sportskoj dvorani u dvoranama osnovnih škola "Sveti Sava" i "Vuk Karadžić".\nOdbojkaški savez BiH obezbijedio je mreže i lopte, a opština Novi Grad medalje za učesnike.\nU Novom Gradu je , u organizaciji Auto- moto društva, obilježen Dan bez automobila.\nU Ulici Petra Kočića saobraćaj je bio obustavljen dva časa, a za to vrijeme djeca iz vrtića "Pčelica Maja" i učenici osnovnih škola su crtali, trčali i vozili bicikla.\nSekretar Auto-moto društva "Una" Slobodan Ličina rekao je da je ovo simbolična akcija u koju su uključeni najmlađi.\n"Auto-moto društvo organizuje tokom godine više akcija u vezi sa bezbjednošću saobraćaja, a znatan dio tih aktivnosti namijenjen je najmlađima. Danas smo htjeli da kroz igru nauče da se u svijetu obilježava `Dan bez automobila`", rekao je Ličina i dodao da su svi učesnici dobili zahvalice.\nTrninić: Vlada da pomogne rubnim opštinama\nMinistar saobraćaja i veza Republike Srpske Neđo Trninić izjavio je da male, rubne opštine u Srpskoj imaju mnogo problema i da im je potrebna pomoć Vlade Srpske.\nTrninić je u opštini Krupa na Uni razgovarao sa rukovodstvom te lokalne zajednice o aktuelnim problemima.\n"Razgovarali smo o problemima koji muče ovu nerazvijenu, rubnu opštinu, kao i o mogućim rješenjima", rekao je Trninić novinarima.\nTrninić kaže da će na osnovu podataka koje je dobio na današnjem radnom sastanku biti razmotrena situacija i sačinjen plan pomoći.\n"Na terenu ćemo vidjeti infrastrukturne probleme koje je potrebno riješiti da bi zadržali ljude na ovim prostorima. Mi smo voljni da pomognemo i da upoznamo Vladu o ovim problemima", naveo je on.\nOn je izrazio očekivanje da će tokom slijedeće biti poznati konkretni prijedlozi i aktivnosti za pomoć ovoj opštini.\nNačelnik opštine Krupa na Uni Mladen Kljajić rekao je da opština ima problema zbog naslijeđenih dugovanja, te naveo da je planirani opštinski budžet 800.000 KM, a trenutna dugovanja koja nisu u stanju da izmire iznose 400.000 KM.\n"Dugovanja se odnose na socijalna davanja, doprinose i dobavljače. Socijalna davanja smo isplatili za mart ove godine, a kad je u pitanju uplata doprinosa, pretposljednji smo u Srpskoj", dodao je Kljajić.\nOn kaže da su isplaćena dugovanja za podsticaje u poljoprivredi iz 2015. godine, a ovogodišnja nisu.\nTrninić i Kljajić su nakon sastanka posjetili mjesta dva klizišta na regionalnom putu prema Bosanskoj Krupi.\nOBILJEŽENE 22 GODINE OD ODBRANE ZAPADNIH GRANICA REPUBLIKE SRPSKE\nU Novom Gradu danas je, u organizaciji Odbora Vlade Republike Srpske za njegovanje tradicije oslobodilačkih ratova, održana centralna manifestacija obilježavanja 22 godine od odbrane zapadnih granica Srpske od hrvatske agresije u septembru 1995. godine.\nMinistar rada i boračko-invalidske zaštite Republike Srpske Milenko Savanović je u obraćanju kod spomen-obilježja poginulim borcima u Novom Gradu rekao da su narod i Vojska Republike Srpske nadljudskim snagama i uz ogromne žrtve uspjeli da odbrane zapadne granice Srpske.\n"Možda je ovo bio jedan od najvažnijih događaja u proteklom ratu jer postavlja se pitanje kakva bi bila sudbina Srpske da ovaj napad nije odbačen", rekao je Savanović, koji je i predsjednik Odbora Vlade Srpske za njegovanje tradicije oslobodilačkih ratova.\nPrema njegovim riječima, vojno i političko rukovodstvo je prepoznalo namjere Hrvatske vojske da se spoji sa jedinicama koje su učestvovale u operaciji "Maestral" i da tako omoguće spajanje takozvane Armije BiH, Hrvatskog vijeća odbrane i Hrvatske vojske, zauzimanje Banjaluke i protjerivanje Srba sa ovih prostora.\n"Učesnici odbrane su nas zadužili da budemo svjesni njihove žrtve i da u miru branimo Republiku Srpsku kao zjenicu oka. To je obaveza svih nas. Pred nama je borba da svjetsku javnost upoznamo kolikim žrtvama je srpski narod platio Republiku Srpsku", naglasio je Savanović.\nOn je napomenuo da je Srpska sagrađena od kostiju i krvi srpskih boraca i poručio da su svi političari koji koji pokušavaju opstrukcije institucija u zabludi.\nSavanović je istakao da Vlada Republike Srpske čini sve da obešteti porodice boraca koji su dali živote za Srpsku.\n"U najtežoj poziciji su borci koji su ostali bez svoje baze, preduzeća u kojima su radili i sad nemaju status. Ovo ministarsto i Vlada će naći modus za oko 3.500 takvih boraca, da ih obeštetimo, da mogu imati održiv život", kaže Savanović.\nOn je poručio onima koji su pokazali nezadovoljstvo u Narodnoj skupštini Republike Srpske da moraju biti svjesni koliko je žrtava palo za Srpsku i da niko nema pravo da se igra sudbinom naroda i Republike.\nPredsjednik Boračke organizacije Republike Srpske Milomir Savčić kaže da se, kada govorimo o odbrani zapadnih granica Srpske, sjećamo značajnog istorijskog događaja.\n"Naši heroji su među nama i trebamo pogledati kako danas žive. Svakodnevno dobijam pisma naših boraca koji kažu da ih više boli nepravda nego zadobijene rane", naveo je Savčić.\nOn je poručio da svi koji imaju poziciju sa koje mogu doprinijeti da se bolje živi to i urade."Samo tako ćemo pokazati da cijenimo istorijsko djelo koje smo stvorili, Republiku Srpsku", istakao je Savčić.\nNačelnik opštine Novi Grad Miroslav Drljača rekao je da su u današnjem danu pomiješani osjećaji.\n"Ponosni smo na naše borce i narod koji su sačuvali našu slobodu, a u isto vrijeme odajemo počast onima koji su izgubili živote. Pokazali smo da se možemo odbraniti i kada nas napadaju jači", naglasio je Drljača.\nU okviru obilježavanja odbrane zapadnih granica Republike Srpske i BiH od hrvatske agresije danas su vijence kod spomen-obilježja civilnim žrtvama rata u naselju Tunjica kod Novog Grada i kod spomen-obilježja poginulim borcima Vojske Republike Srpske u Novom Gradu položili izaslanik predsjednika Republike Srpske Miladin Dragičević, delegacija Narodne skupštine Republike Srpske u kojoj su poslanici Vanja Bajić, Slobodan Protić i Milanko Mihajilica.\nVijence su položili i ministar rada i boračko-invalidske zaštite Republike Srpske Milenko Savanović, delegacije komandanata odbrane zapadnih granica Srpske, republičkih organizacija civilnih žrtava rata, zarobljenih i poginulih boraca i nestalih civila i Saveza ratnih vojnih invalida, Boračke organizacije Republike Srpske, Trećeg pješadijskog Republika Srpska puka, te opštine Novi Grad.\nPomen je služen kod spomen-obilježja u Tunjici, a zatim parastos u Hramu Svetih apostola Petra i Pavla u Novom Gradu.\nNa području zapadnokrajiških opština - Kozarske Dubice, Novog Grada i Kostajnice, 18. i 19. septembra 1995. godine, u hrvatskoj agresiji su ubijena 104 lica, od kojih 54 civila, 44 pripadnika oružanih snaga Republike Srpske i šest pripadnika Ministarstva unutrašnjih poslova Srpske.\nNaselja i gradovi su pretrpjeli velika razaranja i štetu, a prema podacima opštinskih komisija o procjeni materijalne štete u Novom Gradu ona iznosi 83,3 miliona KM, u Kostajnici 40 miliona, a u Kozarskoj Dubici 50,4 miliona KM.\nOdbrana zapadnokrajiških opština od hrvatske agresije smatra se događajem značajnim za odbranu Republike Srpske i odlukom Vlade Srpske svrstan je među najznačajnije datume novije istorije.\nDANAS OBILJEŽAVANjE DANA ODBRANE ZAPADNIH GRANICA REPUBLIKE SRPSKE\nDan odbrane zapadnih granica Republike Srpske od hrvatske agresije biće obilježen danas u Novom Gradu, u organizaciji Odbora Vlade Republike Srpske za obilježavanje značajnih istorijskih događaja.\nU 10.00 časova u naselju Tunjica kod Novog Grada biće služen pomen i položeni vijenci kod Spomen-obilježja civilnim žrtvama rata.\nNakon toga, u Hramu Svetih apostola Petra i Pavla u Novom Gradu biće služen parastos u 11.00 časova.\nOd 11.30 časova delegacije će položiti vijence kod Centralnog spomen-obilježja poginulim borcima odbrambeno-otadžbinskog rata u Novom Gradu, a od 11.45 časova predviđen je prigodan umjetnički program i obraćanje zvaničnika.\nNa području zapadnokrajiških opština - Kozarske Dubice, Novog Grada i Kostajnice 18. i 19. septembra 1995. godine u hrvatskoj agresiji ubijena su 104 lica, od kojih 54 civila, 44 pripadnika oružanih snaga Republike Srpske i šest pripadnika Ministarstva unutrašnjih poslova Srpske.\nNa mjestu gdje je poginulo najviše civila i vojnika, u naselju Tunjica, gdje su pripadnici hrvatskih snaga prešli na teritoriju opštine Novi Grad, podignuto je Spomen-obilježje koje je osveštano 2010. godine.\nnedelja, 17 septembar 2017 00:00\nDrljača: Hrvatska nije procesuirana zbog strane političke podrške\nNačelnik opštine Novi Grad Miroslav Drljača smatra da odgovorni za napad Hrvatske vojske na teritoriju Republike Srpske u septembru 1995. godine nisu procesuirani zbog političke podrške koju je ta zemlja tada imala u svijetu, kao i zbog činjenice da su akciju podržale i NATO snage.\nDrljača je rekao da je to bio slučaj klasične agresije regularne Hrvatske vojske i da bi u svakom slučaju, prema međunarodnom pravu, trebalo da bude sankcionisano.\n"Činjenica je i da do te akcije ne bi ni došlo da nije bilo podrške zemalja članica NATO pakta koja se ogledala i u direktnoj podršci, osmatranja i ometanja veza, radilo se o koordinisanoj akciji i kad se sve to zna ne čudi što niko nije odgovarao pred bilo kojim, a najmanje sudom u Hagu", rekao je Drljača.\nBez obzira na žrtve u opštinama u Republici Srpskoj, rekao je on, do današnjeg dana nije bilo sudskih postupaka, jer je to bila zajednička akcija Hrvatske i NATO pakta.\nOsim toga, Drljača kaže da zbog činjenice da je BiH u svakom pogledu složena zemlja, čak ni postupci nadokande ratne štete nisu mogući.\n"Nadoknada ratne štete je ozbiljno i kompleksno pitanje, sama opština ne može se direktno uključiti. Za preduzeća postupke vode sudovi, a za fizička lica pravobranilaštvo, ali sudeći po informacijama koje imamo postupci idu sporo", rekao je on.\nDrljača je podsjetio da je opština Novi Grad nekoliko mjeseci prije potpisivanja Dejtonskog mirovnog sporazuma bila na prvoj borbenoj liniji i da su preduzeća imala ogromnu štetu, a neka od njih nakon toga zbog milionskih šteta nisu više ni radila.\n"Najveći problem je složenost uređenja BiH, jer postoje različiti nivoi vlasti i političke neodlučnosti da se neka pitanja riješe i dovedu do kraja", kaže on.\nDrljača smatra da su u međuvremenu rokovi praktično istekli, a da se nije našlo adekvatno rješenje za ovaj problem.\nPrema podacima opštinske komisije o procjeni materijalne štete, u Novom Gradu ona iznosi 83,3 miliona KM.\nSutra obustava saobraćaja na magistralnom putu M-14;\nEkipa beogradskog "IBC"-a pobjednik košarkaškog turnira "Trofej Novog Grada"\nEkipa "IBC" iz Beograda pobjednik je košarkaškog turnira "Trofej Novog Grada", dok je drugo mjesto pripalo ekipi "Igokea" iz Aleksandrovca, a treće "Cedeviti" iz Zagreba.\nNajbolji igrač ovog dvodnevnog turnira je Budimir Terzić iz pobjedničke ekipe.\nTrener pobjedničke ekipe, koja je prvi put učesnik "Trofeja Novog Grada", Nenad Đorić smatra da su zasluženo pobjednici turnira.\n"Nadam se da ćemo biti gosti ovog turnira sledeće i narednih godina", rekao je on.\nU pionirskoj konkurenciji prvo mjesto osvojila je ekipa "Hanters" Prijedor, drugo domaćini "Sloboda 73", treće "Partizan" Banjaluka i četvrto "Bratstvo" Bosanska Krupa.\nPredsjednik Košarkaškog kluba /KK/ "Sloboda 73" Milan Božić kaže da je turnir protekao bez problema. "Ovo je treći i najbrojniji košarkaški turnir za koji se nadamo da će postati tradicionalan", rekao je on.\nU kadetskoj konkurenciji nastupilo je šest ekipa, osim domaćina takmičili košarkaški klubovi "Cedevita" Zagreb, "IBC" Beograd , "Igokea" Laktaši, "Una" Kozarska Dubica i "Krajišnik" Velika Kladuša.\nU pionirskoj konkurenciji nastupile su četiri košarkaška kluba, domaća ekipa "Sloboda 73", "Partizan" Banjaluka, "Hanters" Prijedor i "Bratstvo" Bosanska Krupa.\nTurnir organizuje KK "Sloboda 73" uz podršku opštine Novi Grad i Omladinske banke Novi Grad.\nPoziv građanima za pomoć u identifikaciji\nPoziv građanima za pomoć u identifikaciji lica osumnjičenih za krađu u zlatarskoj radnji u Novom Gradu\nPolicijska uprava Prijedor poziva građane da ukoliko prepoznaju ili imaju informacije o kretanju lica sa fotografije, o tome obavijeste najbližu policijsku stanicu ili pozovu servisni broj „122“.\nZa dva lica sa fotografije postoji osnov sumnje da su 12. septembra ove godine, oko 14,30 časova, u zlatarskoj radnji u Novom Gradu, iskoristivši nepažnju radnika, otuđili zlatnu ogrlicu vrijednosti 987,00 KM.\nApelujemo na građane da ne zloupotrebljavaju navedene načine komunikacije davanjem netačnih, lažnih ili neprovjerenih informacija.\nRšumović u dječijem vrtiću "Pčelica Maja"\nKnjiževnik LJubivoje Ršumović danas je govorio svoje stihove djeci u vrtiću "Pčelica Maja" u Novom Gradu.\nRšumović, koji je učesnik manifestacije "Književni susreti na Kozari", ističe da u svakom stvaraocu živi dijete.\n"Potrebno je sačuvati dijete u sebi, jer je to uslov za stvaranje", rekao je Ršumović, koji učestvuje na ovoj manifestaciji sa pjesnikom Draganom Kolundžijom.\nRšumović kaže da je više puta bio učesnik književnih susreta, da rado dolazi na Kozaru, koja je "nešto kao simbol nacionalnog viteštva".\nDirektor vrtića Zoran Starčević na kraju poetskog časa uručio je Ršumoviću prigodan poklon - crtež koji su za književnika napravili mališani.\nU okviru manifestacije "Književni susreti na Kozari" danas je organizovan poetski čas "Oj Kozaro, pjesmom opkoljenja" u Banjaluci, Srpcu, Gradišci, Laktašima, Novom Gradu, Kostajnici, Kozarskoj Dubici i Prijedoru.\nRšumović i Kolundžija su se u srijedu, 13. septembra, družili sa učenicima Gimnazije "Petar Kočić" u Novom Grad.\nUčenici dobili poklone\nPredstavnici LOT EUFOR-a iz Čilea uručili su poklone učenicima područne škole "Branko Ćopić" u Buševiću, opština Krupa na Uni.\nSvih sedam učenika dobilo je po paket u kojem su ruksak, trenerka, lopta i školski pribor.\nOsim toga, za školu je uručena pametna tabla.\nDirektor škole Dragana Todić rekla je da pripadnici čileanskog tima EUFOR-a nekoliko godina pomažu donacijama centralnu školu i područna odjeljenja.\nUčitelj u područnoj školi Mara Ćulibrk kaže da je donacija vrijedna oko 1.000 KM.\nU školi je pripremljen i prigodan program - prvo su predstavnici LOT EUFOR-a iz Čilea djeci predstavili zemlju iz koje dolaze, a nakon toga učenici su recitacijama predstavili svoj kraj.\nDruženje je završeno fudbalskom utakmicom između učenika i pripadnika EUFOR-a.\nStrana 35 od 59